Jarduerak estreinatzeko gertu Ibarra kiroldegian - Aretxabaleta - Goiena.eus\nJarduerak estreinatzeko gertu Ibarra kiroldegian\nMirari Altube 2017-09-08 18:30\nHainbat kirolari fitness gelan.\nAstelehenetik, irailak 11, abian izango da kirol jardueren denboraldi berria Ibarra kiroldegian. Berrikuntzekin dator gainera, eskaintza, lau jarduera berri izango dituztelako aukeran herritarrek: koordinazioa, oreka eta indarra; circuit training; urgym; eta urxunba.\n"Iaz arrakasta izandako jarduerekin hasiko dugu denboraldia eta berriekin osatu", dio Iñigo Murgiondok, Ibarra kiroldegian Athlonek duen arduradunak. Gaur egun arrakasta handiena dutenak xunba, hipopresibo abdominal gimnasiak eta igeriketa dira.\nProbatzea da gakoa\nBerrien artean dago koordinazioa, oreka eta indarra jarduera; esandako hirurak bateratuko ditu horrek, eta helduendako da aproposa: "Oreka arazoak dituztenendako adibidez, nagusien erorketak saihesteko".\nCircuit trainingek, ostera, lan aerobikoa eta indarra landuko ditu intentsitate altuan: "Zirkuitu bat izango da eta exijentzia eta intentsitate altuko hainbat jarduera landuko dira hor", dio Murgiondok.\nBeste bi jarduerak igerilekuan izango dira: urgym –ariketak uretan– eta urxunba –dantzan uretan–. "Orain arte ekintza berezi moduan antolatu izan ditugu, eta orain, jarduera izango dira. Igerileku ertainean elkartuko dira eta urak dituen propietateak aprobetxatuko dituzte kirola egiteko".\nLau jarduerak jarriko dituzte abian irailean, gutxieneko kopurura iritsi edo ez taldea: "Probatzeko aukera behintzat izan dezaten herritarrek. Horregatik, izena eman aurretik probatu gura izanez gero harreran esan eta ez da izango arazorik", dio Murgiondok, eta gaineratu du: "Nire proposamena da probatzea, orain arte egin bakoak probatu, eta gero egokiena hautatu norberarendako".\nArgibide gehiago gura duenak edo izena eman Ibarra kiroldegira jo dezala –info@ibarrakiroldegia.eus eta 943 03 98 42–.\nHobetze lantxo batzuk ere egin dituzte azken asteotan; batetik, fitness gelan goma jarri dute, pisu librea egiten den gunean, eta bestetik, hamaka berriak daude solariumean.


Abuztuan abiaraziko dute Marvel's Avengersen beta irekia - Berriak - Game Erauntsia - Bideojokoak euskaraz\nAbuztuan abiaraziko dute Marvel's Avengersen beta irekia\nLander Unzueta | 2020/07/16 18:00 Berriak\nSquare Enixek beta itxia jarriko du martxan abuztuaren 7an, baina egun batzuk pasa ondoren beta irekia izango du PC, PS4 eta Xbox Onean.\nCrystal Dynamics garatzaileak eta Square Enixek Marvelen superheroien bideojokoari buruzko berritasunak eskaini dituzte. Abuztuan mundu guztiak jokatzeko beta irekia abian jarriko dutela zehaztu dute arduradunek.\nAbuztuaren 7tik hasita Marvel’s Avengersen beta itxia jarriko da martxan; PS4ko bertsioa erreserbatu dutenentzat izango da. Astebete pasa ondoren Sonyren kontsolako jokalari guztiek jaitsi ahalko dute beta berbera; abuztuaren 21etik aurrera PC eta Xbox Oneko jokalariak ere frogara aritu ahalko dira.\nBetari buruz hitz egiteko bigarren War Table aurkezpena egingo dute bideojokoaren arduradunek: uztailaren 29an izango da, 19:00etatik aurrera. Ekain bukaeran mendekatzaileen jokoaren ezaugarriak aurkeztu zituzten lehen War Tablearen bidez, hain zuzen ere.\nIrailaren 4an estreinatuko da Marvel’s Avengers PC, PS4 eta Xbox Onean. Horiez gain, belaunaldi berrira ere helduko da bideojokoa: gaur egungo kontsoletan erosten dutenek doako bertsioa jasoko dute PS5 eta Xbox Series Xrako.


Banku-gordailuak berpiztu dira Deutsche Bank eta EBNrekin, % 0,65ean - Ekonomiaren KZ\nEspainiako gordailu errentagarrien eskaintza, azken hamar urteetan ia batere ez, berpizten hasi da. Deutsche Bankek Solidez DB Gordailua kaleratu du, 24 hilabeterako % 0,60raino ordaintzen duena. Ia berehala, EBNk Sinycon Plus Gordailuak berreskuratu ditu, errentagarritasun handiagoarekin, 24 hilabeterako % 0,65 TAE eta 36 hilabeterako % 0,70 TAE. Bi erakundeek aurrea hartu diote eurogunean datozen interes-tasen igoeren egoera berriari, eta gainbehera doan aurrezki-formula bat bultzatu dute duela hamarkada batetik.\nEspainiako Bankuaren datuen arabera, hamabi hilabete arteko gordailu-eragiketa berrien batez besteko tasak urtebete baino gehiago darama zero absolututik gertu ( % 0,01). Hainbat erakundek batez bestekotik gorako epe finkoak merkaturatu dituzte azkenaldian, horien artean Orange Bank edo MyInvestor neobankek.\nOrain, Deutsche Bankek errentagarritasun erakargarriak eskaintzen ditu bezero berrientzat. DB Solidade Gordailuaren % 0,15 12 hilabeterako UTB da, % 0,40 18 hilabeterako TAE eta % 0,60 24 hilabeterako TAE. Interneteko Bankaren bidez, telefonoz edo erakundearen bulegoetan kontratatu daiteke, eta gutxieneko inbertsioa 3.000 eurotik 100.000 eurora bitartekoa da.\nBestalde, EBN Bankuak erabaki du gordailuak egiteko lehiaketa berriari Sinycon Plus gordailuekin bat egitea, 10.000 eurotik % 0,30era 12 hilabeterako UTB, % 0,50era 18 hilabeterako TAE, % 0,65era 24 hilabeterako TAE eta % 0,70era 36 hilabeterako TAE.\nMugimendu hori joera-aldaketa izan daitekeenaren lehen urratsa da Europako Banku Zentrala (EBZ) diruaren prezioa igotzen hasten denean inflazioaren gorakadari aurre egiteko. Hala ere, adituek uste dute oraindik denbora falta dela Santander, CaixaBank, BBVA, Sabadell edo Bankinter bezalako banku handiek gordailuak berreskuratzeko. Bere ustez, tasa zuzentzaileen gorakadak denbora beharko du gordailuen ordainsarietara aldatzeko, eta, salbuespenak salbuespen, 2023ra arte ez da aldaketa nabarmenik izango.\nUne honetan, erakunde horietako batek ere ez ditu ordaintzen bezeroen gordailuak; izan ere, batzuetan, ondare handiak edo bolumen handiko enpresak direnean bereziki, bankuan gordetako dirua izateagatik ere ordaintzen dute. Atzerriko bankuetan soilik aurki daitezke errentagarritasun handiak, % 1 edo gehiagokoak, Raisin plataformaren bidez.\nGordailuak, bezero kontserbadoreenentzako aukera\nHorrek azaltzen du azken urteotan Espainian beste aukera batzuk, hala nola inbertsio-funtsak, ugaritu izana bezero partikularrek beren diruagatik errentagarritasunak lor ditzaten.\nIraganean, gordailuak ziren bezero kontserbadoreenek aurrezteko aukera gogokoenetako bat Espainian; izan ere, 2008ko irailean, Lehman Brothersek behera egin eta EBZk tasak % 4,25etik % 3,75era jaitsi aurretik, % 5 inguruko batez besteko errentagarritasuna izan zezaketen.\nUne horretatik aurrera, interes-tasen etengabeko jaitsierekin bat etorriz, bankuek gordailuen ordainsaria murrizten joan ziren, batez ere 2012an, 2013. urtearen hasieran batez besteko errentagarritasuna % 2tik beherakoa izateraino eta urtearen amaieran % 1,5 ingurukoa izateraino, Espainiako Bankuaren datuen arabera.\n2014ko erdialdean, errentagarritasun hori % 1etik beherakoa zen, urte horretako uda baino lehen EBZk interes-tasak % 0,25etik % 0,15era jaitsi ondoren. Ehuneko hori % 0,05era jaitsiko zen irailean, eta horrek are gehiago murriztu zuen bezeroen aurrezkiaren ordainsaria, 2015a amaitzean % 0,4ra baino ez baitzen iristen.\nEuropako Banku Zentralak 2016ko martxoan diruaren prezioa % 0an utzi ondoren egin zen puntilla hori; horren ondorioz, urte horretan bertan, Espainiako gordailuen batez besteko errentagarritasuna % 0,1ean geratu zen, eta pixkanaka hondoratzen jarraitu zuen, % 0ra gero eta gehiago hurbildu arte. 2022ko martxoan, eskuragarri zegoen azken datua, batez besteko tasa haztatua % 0,04koa zen.\n← Energia-komunitate berri bat sortu da Nafarroan\nLinqCase start-uo donostiarrak Caixabank saria irabazi du →\nPibankek lotura ezabatu eta hipoteka aldakorraren prezioa jaitsi du\nZein izan daiteke burtsan inbertitzeko unerik onena?


Ontsa lehiatzeko bidea — Eibar.ORG | Eibarko peoria\nHemen zaude: Hasiera / Blogak / Amatiño / Ontsa lehiatzeko bidea\nOntsa lehiatzeko bidea\nAmatiño 2010/03/30 12:10\nLehiakorrak izaten jarraitzekotan, energia urriago behar izango duen industriaren apustua egiteaz gainera, guk geuk izan beharko dugu –jarreraz, prestakuntzaz eta ezagutzaz– gero eta lehiakorragoak, oinarrizko energia kanpotik ekartzen jarraitu beharko baitugu luzaro.\nSaudi Arabiako Industria ministroari galdetu diote zein ote bere etorkizun-estrategia. Baita azkar erantzun ere: “Energia asko behar izango duen industria motaren aldeko apustua”. Mendebalde osoak ahalik eta energiarik gutxieneko industria amesten duen artean, Arabiak justu bestelakoa du helburu. Arrazoia guztiz ulergarria da, alegia: energia gero eta garestiagoa izango denez gero eta erreserbarik handienak arabiar penintsulan bertan egon, saudi industria izango da lehiakorrena energia asko behar duten sektoreetan.\nBeste muturrean, Euskal Autonomia Erkidegoa da –Luxenburgo, Malta eta Zipreren ondotik– kanpoko energia-menpekotasunik handiena duten europar herrialdeetakoa. Eta industria gure kontsumoaren %46,5 da, EB-27an %27,6 den artean.\nBeraz, lehiakorrak izaten jarraitzekotan, energia urriago behar izango duen industriaren apustua egiteaz gainera, guk geuk izan beharko dugu –jarreraz, prestakuntzaz eta ezagutzaz– gero eta lehiakorragoak, oinarrizko energia kanpotik ekartzen jarraitu beharko baitugu luzaro.\nArgia, 2010eko martxoaren 28an.\nErrubio, argal, altuxe eta bizarduna Jaime zenik, ezta hurrik eman ere gero. Hala ere, zuk aipatutako datu guzti horietarik ezezagunena G. Biloba delako hori egin zait. Wikipedian begiratu behar izan dut, zer zenik ere ez nenkien-eta. Honek esangura du dezente ondo nagoela, uste baino hobeto behintzat, horrelakorik hartzeko tentaldirik ez baitut orain arte sekula sentitu. Eskerrik asko susperraldiagatik.\nEta eutsi goiari.\nLehiakortasunaren muga non ote den galdetzen duzu eta... mugarik ez balego? Alegia, zenbait gauzak muga du eta beste hainbatek ez. Fisikak muga du baina etorkizunak mugarik al du? Bizitzak mugak ditu baina hobekuntzak mugarik al du? Planetak mugak ditu, baina lehiakortasunak ba al du? Berriz diotsut, nik ez dut uste munduaren suntsipena lehiakortasunaren eraginez etorriko denik, lehiakortasunik ezaren ondorioz baino. Adibidez, energia fosilak ez dira dagoeneko lehikortasunaren seinale, lehiakortasunik ezaren adierazgarri baino.\nJaime, Berrozi, Lakua, 1980... Euskara Zuzendari nintzeneko garaiak... Garaikoetxea, Labaien, Retolaza eta gainerakoak. Barkatu, ez naiz nor zaren konturatzen. Alzheimerra, nonbait.\nEz, aita ez zen burusoila. Sexu-ahalmenaz ez nion, ordea, sekula galdetu. Ni, berriz... barkatu, aspaldian Alzheimerraz ari naiz... Zer da sexua?\nBatetik, garbi gera bedi gero, lehiakortasuna ez da garapenkeria. Edo, nahiago baduzu, garapenkeria ez da lehiakorra.\nBestetik, lehiakortasuna aukera bat den bezala, lehiakortasunik eza ere beste bat izan daiteke, batere zalantzarik gabe gainera, ez dizut behintzat nik ukatuko. Baina ez da nahiko lehiakortasunik eza aldarrikatzea, gero formulatu egin behar da, zehaztu, arautu, nora garamatzakeen aztertu eta inor konbentzitu. Zuk esan eta ni gertu naukazu ikasteko.\nAzkenik. Ni burusoila nauzu azken 45 urteotan. Zein da arazoa?\nEz pipertu, medikuntza preventiboa dela eta, orain hogei bat urte edo belar dendako Ginckoaren susterren tantak edaten ditudala egunero. Honen froga, zuk DEIA egunkarian idazten zenuen JOÑO izeneko euskal zutabe interes eta goxagarri haien oroipena frexko-frexko daukat garunean. Izan untsa.\nArrazoia eman behar dizut: ez daukat hagatxo majikoa aterabide egokia emateko problema honi, hala eta guztiz ere, lehiakortasun lasterketa horrek, nahi ala nahi ez, ezin zeharkatuzko muga batera helduko da egunen batean. Ez da dudarik. Kezkatzen nauena da: non ote dago muga hau? Planetaren suntsipen erabatekoan? Edo Orwelen Big Brother guztiahaldun baten ezartzean, gu besteok jopu edo sehi bilakaturik? Bai, ezagutzen zaitut Lakuatik, ni 1980.tik berrozi nintzela, zu beti buru argi eta belarri arkazdun. Beharbada, familiatik etor dakizuke soiltasuna edo, aspaldian esaten zenez, sexu-ahalmen handiko izatea. batek daki! Adiorik ez.\nEz, ez. Inondik ere ez naiz Gincko Biloba hori dela-eta pipertuko. Ez pipertzen ahalegintzen naiz eta are gutxiago huskeriengatik. Baina, ea, ondo ulertu badut... esangura duzu JOÑO delako sail hartan Gincko Biloba horri buruzko zutaberen bat idatzi nuela? Ni ez naiz batere gogoratzen baina, zure lasaitasunerako, sekula ez dut pentsatu ez naizela idatzitako artikuluez gogoratzen alzheimerrik dudalako, milaka idatzi izan ditudalako baino. Eta denek ez nautelako berdin "markatu". Orain dela berrogei urteko batzuk gogoan ditut bart idatzi izan banitu bezala, eta beste batzuk, ostera, ezta berriro irakurrita ere, ez ditut nere egiten.\nNoiz arte jarraitu behar ote du lehiakortasun lasterketa ero horrek? Erregai fosilen desagerpen kezkagarrian ez ezik, gizakiarengan ere ikaragarrizko eragina du lehiakor nahi izate burubako horrek. Nire gazte denboran, orain 70 urte badut, ez ziren ikusten hainbeste burusoil eta hain gazte. Hor dugu lehiakortasunaren ondorio bat, eta ez txarrena!!!!!!!!\nGarai haietan, Lakuako beheko harrerako mahaian, Eulali Aierberen ondoan, eserita egoten nintzen bisitarien datuak apuntatzen kuadernu batean. Errubio,argal eta altuxe nintzen bai eta bizardun ere, oker ez banago. Koro Lasarteren pisuan sua egin zen egun berean, zu eta biok hitz egin genuen horri buruz. Goizeko diosalak zirela eta hitz laburrak izaten genituen. Har ezazu Gincko Biloba gogoramena suspertzeko.


Erlojuari begira, ados azkenean - - Tolosaldeko ataria\nUnai Zubeldia 2018-07-13 09:28\nTentsio handikoak” izan dira azken bi egunak. “Baina merezi izan du”. Gipuzkoako autobus zerbitzuetan azken unean patronalarekin akordioa lortuta, LAB, UGT, ELA eta CCOO sindikatuek atzo eguerdian bertan behera utzi zuten gaurko, biharko, uztailaren 20rako eta 21erako deituta zeukaten greba.\nEkainaren 8an ere lortu zuten aurreakordioa —greba deialdia eginda zeukaten ekainaren 19, 22 eta 25erako—, baina, “aurreakordioan adostutakoa bete gabe”, egoera okertu egin zen ondorengo bileretan. Atzoko adostasunarekin, ordea, oraingoz elkarri konfiantza ematea erabaki dute bi aldeek. Gipuzkoako 35 bat enpresatako 5.000 langile inguru zeuden deituta grebara, Lurraldebus, Ekialdebus, Dbus eta Pesakoak tartean.\nZerbitzu erregularrak egiten dituzten autobusetako gidariei dietak ordaintzea arautzen duen puntuak hautsi zuen ekainaren 8an adostu zuten akordiorako oinarria, eta atzo ere horixe izan zen eztabaidagai nagusia. Patronalak —Abitrans—ez zuen sinatu nahi puntu hori —eztabaida izan zuten patronala osatzen duten alde guztien artean—, eta sindikatuak ez zeuden prest amore emateko. “Zerbitzu berezietako gidariek bezala, dietak jasotzeko eskubidea daukate gidari horiek ere, eta hala ageri da ekainaren 8ko aurreakordioan. Baina patronalak azken hilabetean ez du bete orduan emandako hitza”, salatu zuen, atzoko bileraren aurretik, Ziortza Ameztoi LABeko ordezkariak —LABek dauka gehiengo sindikala, UGT, ELA eta CCOOren aurretik—. “Eta langileentzat marra gorri-gorria da dieten kontua”. Dieten kontuak, izatez, ez lukeela grebara joateko moduko gaia izan behar defendatu zuen Tomas Maestro UGTko ordezkariak, eta, azkenean, atzera egitea eta sindikatuen eskaerak onartzea erabaki du patronalak.\nSindikatuetako ordezkariek elkarretaratzea egin zuten uztailaren 4an Gipuzkoako Foru Aldundiaren kanpoaldean, Adostutakoa bete. Bidaiarien garraioa grebara lelopean. Sindikatuek orduan azaldu zutenez, aldundiak esleitzen ditu zerbitzu horiek guztiak. “Eta, horregatik, Abitransi eskatu egin beharko lioke gutxiengo batzuk betetzea”. Aldundiaren jarrera ere salatu dute tarte honetan.\nLan hitzarmena luzatuta\nArrastaka-arrastaka iritsi da egoera amildegiaren ertzera. Izan ere, 2014ra artekoa zen aurreko lan hitzarmena, hiru urtera arteko ultraaktibitatearekin, eta 2017ko abenduaren 31n zen amaitzekoa hitzarmenaren indarraldia. Horren jakitun, lan hitzarmen berria adostu nahian lanean hasi ziren 2017ko apirilean. Negoziazioak bide onetik zihoazela ikusita, 2017ko abenduaren 31tik 2018ko ekainaren 30era arte luzatzea adostu zuten urrian. “Baina azken orduko aitzakien, gaizki-ulertuen eta atzerapenen eraginez, lan hitzarmenik gabe gaude geunden oraindik”, zehaztu du LABeko ordezkariak. Hitzarmena adosten hasi beharko dute orain. “Egoera horretan Espainiako estatuko lan hitzarmenari heltzea erabaki zezaketelako enpresek”, gaineratu du Maestrek. Horrek kalte egingo ziekeen langileen lan baldintzei. “Nabarmen okerragoak ziratekeelako, oso kaltegarria”.\nAmeztoik argitu duenez, 2018rako baldintzak soilik adostu zituzten ekainaren 8ko aurreakordioan. “Eta irailetik aurrera hitz egitekotan gelditu ginen 2019tik aurrerako lan hitzarmena zehazteko. Konpromiso hori hartu genuen”. Baldintza horietan, “ordura arteko lan hitzarmena gehiegi aldatuko ez zuen gutxiengo akordioa” lortu zuten bi aldeek. “Soldatak KPIaren araberakoak izatea; lanaldiak murriztea; linea baten adjudikazioa aldatuz gero, langileek beren postuari eutsiko diotela ziurtatzea; eta lan erreformaren aurkako klausula delakoa: ultraaktibitatea, batetik, eta ezarritakoa ez aplikatzeko enpresak zehaztutako klausula bertan behera uztea, bestetik”.\nSindikatuak “berehala” jabetu ziren, ordea, patronalak ez zeukala asmorik adostutako hura bere horretan errespetatzeko. “Ekainaren 8an aurreakordioa sinatuta, testua egokitzeko bilerei ekin genien segidan, baina patronala akordioa berriz negoziatzen hasi zen lehen bileratik bertatik. Txikikeriak ziren asko, baina aurreakordiotik kanpokoak”. Giroa gaiztotuz-gaiztotuz, hiru bilera egin zituzten ekaineko azken astean. “Eta ekainaren 30ean egoera erabat blokeatu zen dieten kontuarekin”. Espainiako Estatuko errealitatea azaleratu du Ameztoik egoeraren larritasuna azaltzeko. “Lan hitzarmen orokorraz gain, dieten kontuan sektoreko 52 hitzarmen daude guztira, eta Gipuzkoa da halakorik ez daukan probintzia bakarra, 1992tik; erabilera bereziko zerbitzu erregularra ageri da gure lan hitzarmenean, eta erabilera bereziko eranskin hori da arazoa”. Gipuzkoaren kasuan, horregatik gelditzen dira gidarietako batzuk dietarik jaso gabe.\nAskotan ez bezala, negoziaketan adostasun zabala lortu dute sindikatuek. “Eta indarra eman digu horrek”. Ameztoik jakinarazi du “hasiera-hasieratik” euren artean ados egon direla gutxiengoetan akordioak lortzeko. “Ez dugu izan ika-mikarik. Oso argi daukagu lehentasunak zein diren”.\nHori bai, greba deialdiarekin bazeukaten desadostasunen bat edo beste. Berez, Dbus enpresari ere eragingo zion grebak, eta, adostasunaren aurretik, hala baieztatu zuen LABeko ordezkariak. “Egia da euren enpresa hitzarmena ere badaukatela, baina Gipuzkoako hitzarmenak eragiten die, eta eurentzat ere bada deialdia”. Donostiako autobusak kudeatzen dituen enpresak berak, ordea, ohar bat kaleratu zuen joan den ostiralean, gaurko eta biharko deituta zeuden greba deialdiek eurei ez ziela eragingo azalduz.


Sevillako jatetxe euskaldunak, urriaren 12an, "Juego de Cartas" saioan\nSevillako jatetxe euskaldunak ezagutuko ditu, gaur gauean, "Juego de Cartas"ek\nJavi Sierra aurkezleak Sevillako lau jatetxe bisitatuko ditu: Oído Cocina, Zelai, Almansa eta La Escondida jatetxeak.\nJavi Sierra Sevillan. EiTBren bideo batetik ateratako irudia.\nGaur gauean, "Juego de Cartas" saioak Sevillarako bidea hartuko du Guadalquivir hiriko euskal sukaldaritza ezagutzeko. Beste behin ere, lau jatetxek euren onena emango dute saria lortzeko helburuarekin.\nJavi Sierrak ezagutuko duen lehenengo jatetxea Oído Cocina izango da, Jorge Sabidorena. San José de la Rinconadan dago, Sevillaren ondoan. Jorge Bilbon jaio zen, eta, 12 urte zituela, bere familia Sevillara joan zen bertan oraindik ikus daitezkeen hainbat "putxera" eramanda.\nSanta Cruz auzoko Zelai jatetxea izango da parte hartuko duen hurrengoa. Xabier Lavado donostiarrarena da negozioa, hala ere, saioan Elvira Gomez, honen arduraduna, arituko da Zelai jatetxearen izenean besteekin lehian.\nSanta Cruz auzotik irten gabe, Almansa jatetxea ezagutuko dugu. Javier Almansa Sevillako jatetxearen jabea da. Sevillar peto-petoa da Javier, nahiz eta Donostia ere bere bigarren etxea dela aitortu. Izan ere, Euskal Herriarekin duen lotura oso aspalditik dator.\nDavid Garcia izango da lehiatzen azkena. Donostiarra da baita ere, Sevillako hegoaldeko La Escondida jatetxeko sukalde-burua. Davidek, gainerako partaideek bezala, euskal sukaldaritza ez ezik euskal produktuek ere Andaluzian ospe handia dutela erakutsiko digu, oro har, gero eta eskari handiagoa omen dutela Estatu osoan.\nSevillan, Euskal jatetxeen bila arituko da "Juego de Cartas", gaur gauean, 22:30etik aurrera, ETB2n eta eitb.eus-en.


'Geroa bermatuz' ekimena berrabiatu du Debagoieneko Mankomunitateak - Debagoiena - Goiena.eus\n'Geroa bermatuz' ekimena berrabiatu du Debagoieneko Mankomunitateak\nUxue Igarza 2020-07-06 13:35\n'Geroa bermatuz' ekimenaren lehenengo saioko irudia.\nHilaren 20rako egitaraua aurkeztu du Mankomunitateak. Ekimenaren baitako bigarren saioa izango da, eta enpresen transmisioan gizarte-ekonomiak eskaintzen dituen formulak izango dituzte hizpide, besteak beste.\nDebagoieneko Mankomunitateak abiatutako Geroa bermatuz ekimena enpresen transmisioarekin dago lotuta; adierazi dutenez, batez ere enpresaren barruko transmisioa lantzea dute helburu. COVID-19a dela-eta bertan behera utzi zuten bigarren saioa, baina uztailaren 20an egingo dela azaldu dute, Foru Aldundiaren finantziazioarekin.\nSustatzaileen esanetan, enpresen transmisioan gizarte-ekonomiak eskaintzen dituen formulak aztertzeaz gain, 2020rako laguntza-deialdien berri ere emango dute. Bestalde, asistentzia doakoa dela azaldu dute, baina aurrez izena eman beharko da 943 793090 zenbakira deituta edo online.\nBigarren saioko egitaraua aurkeztu dute\n9:30ean hasiko da saioa Debagoieneko Mankomunitatearen egoitzan, eta eguerdiko 13:00ak arte luzatuko da. Jardunaldiaren aurkezpena egingo dute lehenengo, eta ondoren, Norberto Albonigak kooperatibismoaren eta ELKARLANen zerbitzuen inguruan jardungo du. Atsedenaren ostean, Ana Isabel Yoldi Lan Sozietateen inguruan arituko da eta ASLEren zerbitzuen berri ere emango du. Bukatzeko, 2020ko laguntza-deialdien informazioa emango dute; zehazki, gizarte-ekonomia sustatzeko eta enpresen transmisiorako laguntzena.


Ana Ollo Hualde Nafarroako Gobernuko Herritarrekiko eta Erakundeekiko Harremanetako kontseilaria atzoko agerraldian\nIruñea-Pamplona. Kontseilariak esan zuen, INEk osatzen duen atzerrian bizi diren espainiar egoiliarren hautesle-erroldako (CERA) datuen arabera, 2008an krisialdia hasi zenetik 2.200 gazte nafar baino gehiagok emigratu dutela atzerrira, Nafarroa portzentaje-hazkunde handiena izan duen bigarren autonomia-erkidegoa da izanik.\nAna Ollok baitetsi zuen egoera hori oso kezkagarria dela administrazio publikoentzat, gaineratuz «gizarte-galera nabaria dela Nafarroan trebatu diren gaikuntza handiko gazteek beste herrialde batzuetara joatea han garatzeko beren ibilbide profesionala eta hangoek baliatzea euren ezagutzak eta esperientziak, ez eta jaioterrian».\nAzterlan honen bidez, Gobernuaren helburua da nafar horiekin harremanetan egotea eta trukeak egitea, baita laguntza publiko eta pribatuko sare bat ezartzea ere, Nafarroatik joandako gazteen egonaldian sortutako know-how edo talentua erakartzeko eta kudeatzeko eta, horrela, «joan-etorriko» onura sortzeko. Emigratutako gazteek jaioterriarekin konfiantza hartzea nahi da, harremanak ugaritzea, eta egoera apropos bat sortzea, proiektu propioetan lagun dezaten edo ideiak eman ditzaten hirugarrenek kudeatzen dituzten proiektuetarako. Ana Olloren hitzetan, hori guztia Nafarroaren garapenaren mesederako izango litzateke.\nAipatu ekimen hau Nafarroaren espezializazio adimentsuaren estrategian sartzen da; hain zuzen ere, kanpo-talentua erakartzeko atalean. Gobernuaren ustez, baldintza egokiak sortuz gero, nafar gazteek egin ditzaketen ekarpenak oso lagungarriak izango lirateke erkidegoko sektore estrategikoak eta enpresak garatzeko; horrela, proiektu arrakastatsuak jarriko lirateke martxan, arrisku-maila in situ egiaztatuta izango luketenak.\nAreago, Gobernuaren iritziz, benetako aukera dago pertsona horiek jaioterrira itzul daitezen, beren negozioak martxan jartzeko eta garapen bidean dauden sektore ekonomikoetan lanpostuak sortzeko, baita tokiko enpresen, sektore publikoaren edo sektore kooperatiboaren proiektu aurreratuetan lan egiteko ere. Horrela, azterlanaren datuei erreparatuta, estrategiak diseinatu ahal izango lirateke nafar horiei itzultzen laguntzeko, proiektu ekintzaileetan parte har dezaten edo Foru Erkidegoan aurkitu ezin diren profil profesionalak enpresetara erakartzeko; baita bestelako estrategiak ere, Nafarroako enpresek negozio- eta ekintzailetza-esparruak aurki ditzaten emigratu duten nafarrak bizi diren herrialdeetan.\nUrtearen amaierarako amaituko da azterlana. Bertan, orobat, beste administrazio publiko batzuek gauzatutako antzeko ekimenak alderatuko dira, partaidetza-prozesu bat egingo da informatzaile nagusiekin, eta elkarrizketak egingo zaizkie eragile ekonomiko eta sozialei, unibertsitateetako ordezkariei, zentro teknologikoei, garapen-agentziei, administrazioei, hedabideei eta beste erakunde batzuei, kontseilariak agertutakoaren arabera.


Txingudi Antisexistako komunikatua eraso berria salatuz | Angula Berria\nHasiera » Txingudi Antisexistako komunikatua eraso berria salatuz\nTxingudi Antisexistako komunikatua eraso berria salatuz\nEmakume batek jasandako eraso berri batek elkartu gaitu gaur hemen. Joan den igandean, bere bikotearekin kotxez zihoanean, eta liskar ikaragarri baten ondoren, gizonak autoa hemendik hurbil dagoen biribilgunearen erdian gelditu, eta emakumeari jaisteko agindua eman zion. Matxismoa zela eta hain itsututa zegoen, non ez baizion axola bere bikotearen bizia arriskuan jartzeak. Ez zen konturatu Ertzaintza etxea metro gutxi batzuetara zegoela. Ertzaintzak dena ikusi zuen, eta handik gutxira gizona atxilotu zuten.\nHorrelako istorioak egunero errepikatzen dira edonon, guk askotan imajina dezakegun baino gertuago. Indarkeria matxista, egun, gure jendarteko arazo larrienetariko bat da. Maila sozial, adin, arraza edota etnien zeharkakoa da. Milaka emakume bizi dira beren etxeetan ikaraturik eta ehunka dira hiriko gune ilunen batean erasoturik sentitu direnak.\nEzin ditugu era honetako erasoak bere horretan utzi eta normaltzat hartu. Denen artean erantzuten jarraitu behar dugu. Instituzioei indarkeria matxistaren aurkako neurriak hartzeko eskatu behar diegu, eta biztanleriaren erdiak sufritzen dugun arazoaren aurrean jendartea kontzientziatu. Prebentzioaren alorrean lan egin behar dugu.\nerantzunik gabeko erasorik ez


Euskal Makila sorta ikusgarria ipiniko du Aitor Amorrek ikusgai, bere ibilbideari agur esateko erakusketan - Soraluze - Plaentxia.eus\nEuskal Makila sorta ikusgarria ipiniko du Aitor Amorrek ikusgai, bere ibilbideari agur esateko erakusketan\nUbane Madera 2019-09-12 19:30\nAitor Amor Euskal Makila batzuekin, erakusketa aretoan. Argazkia: Fernan Oregi.\nAstelehenean, irailaren 16an erakusketa berezia zabalduko dute kiroldegiko aretoan: 1984tik Euskal Makilak lantzen jardun duen Aitor Amorren erakusketa. 40 makila erakutsiko ditu, besteak beste, ikusgarriak guztiak ere; egurrezkoak, noski, eta zilarrezko, alpakazko eta hezurrezko brida eta tuntunekin dotoretuta. Izan ere, Amorrek laga egin behar dio Euskal Makilak egiteari.\nBuru-belarri dihardu Aitor Amorrek astelehenean zabalduko duen erakusketa prestatzen. Kiroldegiko aretoan gertu ditu erakutsiko dituen 40 Euskal Makilak. Baita haiek erakusteko erakustokiak ere, horiek ere Amorrek berak landutakoak. Eta hori guztia osatzeko, haginarekin egindako bi mahai ere erakutsiko ditu: “Bata txikia eta bestea altua; eta aulkia ere erakutsiko dut”, dio.\nAmorrek erakusketarako aukeratu dituen makilen artean, bada bat orain dela 20 urte hasi eta orain bukatu duena. Berarendako makilarik kutunenetarikoa da, gorostiarekin eginda dago eta Plazentziako armarria du bridan, zilarrean landuta. Kontatu duenez, 150 ordu eman ditu hura lantzen.\nBada, makila hori eta gainerako guztiak dira Aitor Amorrek eskulangile moduan egin dituen 35 urteko ibilbidean landu dituenetako batzuk. Izan ere, zelanbait esateko, erretiroa hartu behar du eskulangintzatik: “Ya nire begiak ez dira lehengoak, eta detaile txikiak kosta egiten zaizkit mordoa. Segituko dut gauzak egiten, baina, nire etxerako”, esplikatu du.\nBeraz, esan liteke, oraingoz behintzat, azkeneko aukera izango dela Aitor Amorren lanak ikusteko. Eta kontuan hartzeko moduko aukera da, ze, Euskal Herrian, Hegoaldean Aitor Amor bera eta Irungo alberditarrak dira Euskal Makilak lantzen dituzten bakarrak. Sariak ere eskuratu ditu Aitor Amorrek bere lanarengatik, Kalagorrin (Calahorra), Cascanten, Basaurin eta Belgikan, besteak beste.\nEsandako moduan, erakusketa irailaren 16an inauguratuko da; eta sarrera emango dio Juan de Amesti Mendizabal idazleak. Besteak beste, euskal makilei buruz idatzi izan du Amesti Mendizabalek, askotan Aitor Amorrek berak lagunduta, beraz, laguna ere badu hura.\nBehin erakusketa zabalduta, hilaren 28ra arte izango da aukera berau ikusteko. Ordutegia, ohikoa:\nAstelehenetik barikura: 19:00-20:30.


Ari dira konpontzen AP-1 autobideko lanek elizateetarako bideetan eragindako kalteak - Eskoriatza - Goiena.eus\nAri dira konpontzen AP-1 autobideko lanek elizateetarako bideetan eragindako kalteak\nAsier Alkorta 2010-07-15 18:21\nPasa den astetik Eskoriatzako Zarimutz, Mazmela eta Apotzaga elizateetara doazen bideak konpontzen dihardute. AP-1 autobidea egiteko lanekin errepide hauek guztiak erabat hondatu zituzten, eta zabaldu zenetik urte bete igaro ostean hasi dira lanekin.\nAP-1 autobidea egiteko lanek eragin zuzena izan zuten Zarimutz, Mazmela eta Apotzaga elizateetan. Izan ere, hiru auzo hauetara joateko bideak erabat hondatu ziren kamioien joan etorriekin. Auzotarren hainbat kexen ondoren, iragan den astean hasi ziren errepideak egokitzen.\nZarimutzeko errepidean azken ukituak ematen ari dira. Hala ere egoera kaxkarrarekin denbora gehiegi eman dutela zehazten digu auzotar batek.\nMazmelako egoera bestelakoa da ordea. Autobidea egiteaz gain AHTko lanak ere egiten ari dira bertan.\nErrepidea metro t'erdi zabaldu baldin bada ere, konponketak ez dira elizatera joateko bide guztian egin. Kilometro eta erdiko bidea da elizatera joatekoa, eta errepidea materialak eta makinaria edukitzen duten lekuraino konpondu dute. Mazmelako auzo alkateak bide guztia asfaltatzea eskatzen du.\nHiru elizateetarako bideetan, Apotzagara doanean dago oraindik lan gehien egiteko. Lanak hasita dauden arren, oraindik denbora beharko da erabat bukatu arte.\nAldundiak ia 700.000 euro bideratu ditu Eskoriatzako hiru auzoetarako errepideak konpontzeko. Baina oraindik Aretxabaletako bi auzoetan sortu zituzten kalteak ere bideratu beharra dauzka. Ixurieta eta Galartza auzoetan egin beharreko lanak esleituta daude dagoeneko, eta irailean hasiko dira lanean. Bidegik zuzenduko dituen lan hauetarako 850.000 euro inguru bideratuko dituzte.


Lamanère - Wikipedia, entziklopedia askea.\nLamanère (frantsesez eta ofizialki: Lamanère) Katalan Herrietako udalerri bat da. Administratiboki Frantziako Ekialdeko Pirinioak departamenduan dago, Okzitania eskualdean. 2013an 59 biztanle zituen.\nAgnès Parayre (en)\nAlbanyà, Camprodon, Montagut i Oix, Serralongue eta Prats-de-Mollo-la-Preste\n23 (%44.2) 23 (%44.2)\n2007an Lamanère udalerrian erroldatutako biztanleak 59 ziren. Familiak 26 ziren, horien artean 13 pertsona bakarrekoak ziren (4 bakarrik bizi ziren gizonak eta 9 bakarrik bizi ziren emakumeak), 4 seme-alabarik gabeko familiak ziren eta 9 seme-alabak dituzten bikoteak ziren.\n2007an 112 etxebizitza zeuden, 28 familiaren etxebizitza nagusia ziren, 74 bigarren erresidentzia ziren eta 10 hutsik zeuden. 61 etxeak ziren eta 51 apartamentuak ziren. 28 etxebizitza nagusietatik 20 bere jabearen bizilekua ziren eta 9 alokairuan okupaturik zeuden; 1ek gela bat zuen, 2 etxek bi zituzten, 9 etxek hiru zituzten, 5 etxek lau zituzten eta 11 etxek bost zituzten. 8 etxek euren parking plaza propioa zuten azpian. 16 etxetan ibilgailu bat zegoen eta 12 etxetan bat baino gehiago zituzten.\nLamanère udalerriko biztanleria-piramidea 2009an .\n2007an lan egiteko adina zuten pertsonak 39 ziren, horien artean 30 aktiboak ziren eta 9 inaktiboak ziren. 30 pertsona aktiboetatik 25 lanean zeuden (12 gizon eta 13 emakume) eta 5 langabezian zeuden (4 gizon eta 1 emakume). 9 pertsona inaktiboetatik 4 erretiraturik zeuden, 1 ikasten zegoen eta 4 "bestelako inaktibo" gisa sailkaturik zeuden.\n2000. urtean Lamanère udalerrian 4 nekazaritza-ustiategi zeuden, 396 hektarea erabiltzen.\nSerralongue (5,1 km)\nLe Tech (5,9 km)\nSaint-Laurent-de-Cerdans (8,0 km)\nMontferrer (9,5 km)\nPrats-de-Mollo-la-Preste (10,2 km)\nCoustouges (10,8 km)\nMultimedia: Lamanère (Pyrénées-Orientales)\nAzken aldaketa 16 urria 2021(e)an, 02:58(e)tan


Dron zerbitzua, aireko agazki, bideoak - Innova, Gipuzkoa\nAireko argazki eta bideoa\nDrone-ak erabiltzen duen teknologia modernoaren bidez, edozein sustapen edo dokumentazio bideo osa dezaketen aireko ikus-entzunezko proiektuak egiten ditugu. Edozein marketin-kanpaina irudikatzeko irudi estatikoak edo mugimenduan daudenak lortzeko aukera ere eskaintzen dugu.\nDroneek iraultza ekarri dute argazkigintza- eta bideo-sektoreetara, eta mugimendu-askatasun osoa ematen dute hartune ikusgarrienak hautemateko. Abantaila estetikoez gain, droneen bidezko airetiko ikusmena bereziki erabilgarria da gure ikusleei ingurunea ezagutarazi nahi diegunean. Airetik argazki ikusgarriak lortzen dira, paisaiaren eta elementu turistikoen xehetasun guztiak ikus daitezkeelarik.\nINNOVAn AESA agintaritza eskudunak akreditatutako HAko pilotuak ditugu.\nDrone bat behar ez bezala erabiltzeak isun handiak ekar ditzake.\nEremu profesionalean egiten den eragiketa oro AESAk gaitutako hegaldi-operadore batek egin behar du,\nhark ziurtatutako pilotuekin.\nHorregatik, drone bidezko zerbitzuak kontratatu aurretik, AESAn hegaldi-operadore gisa gaitutako profesional bat kontratatzen ari zarela ziurtatu behar duzu.


Nutrizioaren adinak, 0-3 urte: osasunaren zimenduak | Revista - Part 2\nHaurdunaldian bezala, bularra ematen ari den garaian ere (edoskitzealdian alegia), amak oso ongi zaindu behar du zer jaten duen. Eta horixe nabarmentzen dute nutrizionistek ere. Eduard Baladiak, esaterako (Espainiako Nutrizio eta Dietetika Akademiako kidea da), hauxe azpimarratzen du: “Haurdunaldian erabili zituen printzipio osasungarri berberak erabil ditzala elikatzeko garaian”. Kontuan izan behar da oraingo honetan ere ez duela birena jan behar, esnea sortzeko, amak ez baitu gehiago jateko beharrik.\nFalta ez daitezkeen mantenugaiak\nOsasunaren Mundu Erakundeak dioenez, dieta osasungarria izan dadin, ezaugarri hauek bete behar ditu: kopuru orekatuetan eman behar ditu energia, proteinak, bitaminak eta mineralak, eta askotariko elikagaietatik lortu behar dira horiek. “Hau da, ugari behar ditu frutak eta barazkiak, lekaleak, ale osoko zerealak, oliba olioa, esnekiak, arrautzak, arraina, gantz gutxiko haragiak”, azaldu du Baladiak. “Errutina hori modu naturalean egokitzen zaio bularra emateko garaian izaten diren eskakizun zertxobait handiagoei, gosea eta asetasuna doitzen duten mekanismoen bidez, haurdunaldian gertatzen zen bezala.\nDietista-nutrizionistaren gomendioa da “lehentasuna ematea elikagai gutxi prozesatuei, elikagai ultraprozesatuak mugatzea edo, are hobeto, elikagai osasungarrietarako sarbidea erraztea eta mugak jartzea osasungarriak ez direnei (opil industrialak eta edari azukretsuak), hau da, kaloria asko duten produktuei, bete bai baina elikatzen ez dutenei”. Kafeina ere nabarmen murriztu behar da. Eta komeni da oroitaraztea tabakoa kendu egin behar dela edo, gutxienez, ahalik eta gehiena murriztu. Produktu galarazirik? Zalantzarik gabe, alkohola. “Nahiz eta haurrari kantitate txikia iritsiko litzaiokeen, uste dut saihestu beharrekoen artean sartu behar genukeela”, zehaztu du Espainiako Nutrizio eta Dietetika Akademiako adituak.\nKomeni al da gehigarriak hartzea?\nEz modu sistematikoan. Adituek onartzen dute batzuetan ezinezkoa dela bularra emateko garaian behar diren mantenugai kopuruak lortzea elikaduraren bidez bakarrik, ohi baino beharrizan handixeagoak izaten baitira zenbaitetan; dena den, ezinbestekoa da medikuari galdetzea edozein bitamina edo mineral hartu aurretik. “Frogek esaten dute behar denean hartu behar direla gehigarriak; hau da, gabeziak antzematen direnean edo gabezia nabarmen bat diagnostikatzen denean. Hori bai, beti espezialistak aginduta”, adierazi du Baladiak.\nEta pisua galtzeko dietak?\nHaurdunaldian ez bezala (garai horretan guztiz galarazita daude argaltzeko planak), bularra emateko garaian egin daitezke energia gutxiago ematen duten dietak, haurtxoa arriskuan jarri gabe, Eduard Baladiak azaltzen duen bezala: “Edoskitzealdia egonkortua dagoenean, gehiegizko pisua duten amek pisua galtzeko pausoak eman ditzakete bularra luzaroago emanez eta ekarpen energetikoa mugatuz; hau da, argaltzeko dieta arina egin dezakete, esnearen ekoizpena eta kalitatea arriskuan jarri gabe”. Hori bai, beti mediku batek edo dietista-nutrizionista batek gainbegiratu behar du, eta, jakina, inork ez ditu bere kontura hartu behar argaltzeko produktuak osasun arloko profesional baten kontrolik gabe.\nJoan aurreko orrira: « Nutrizioaren adinak, 0-3 urte: osasunaren zimenduak\nJoan hurrengo orrialdera Bularra emateko gorputz jarrera egokia »


Petrolioa ote, XXI. mendeko ikatza eta siderurgia? — Eibar.ORG | Eibarko peoria\nHemen zaude: Hasiera / Blogak / Amatiño / Petrolioa ote, XXI. mendeko ikatza eta siderurgia?\nPetrolioa ote, XXI. mendeko ikatza eta siderurgia?\nAmatiño 2012/01/06 22:00\nFrantzia, Belgika eta Suitzako petrolio-findegietako langile-sindikatuek dei egin diete bost herrialdetako Gobernuei Petroplus enpresaren krisialdia dela-eta hainbat laguntza burutu dezaten. Sindikatuek ez omen dute nahi “XXI. mendeko ikatza eta siderurgia izaten amaitu”.\nBankuek kreditoa ukatu ondotik, Suitzako Petroplus konpainiak Europan dituen bost findegietatik hiru itxi beharra iragarri zuen aurreko astean, Petit Couronne (Frantzia), Anberes (Belgika) eta Cressier (Suitza) findegiak hain zuzen, nahiz Coryton-en (Erresuma Handia) eta Ingolstadt-en (Alemania) ekoizpenari eutsi.\nFrantziako CGT, CFDT eta CFE/CGC sindikatuek eta Belgikako FGTBk zein Suitzako Uniak dei egin diete herri-erakundeei elkarrekin nolabaiteko egitasmoren bat indarrean jarri, beharrezko diru-ezarpenak eragin eta milaka lanposturen galera ekidin dezaten.\nSindikatuek salatu ere salatu dute europar findegiekiko jarreraren berdintasunik eza “Europan findutako petrolioaren produktuek ingurumen eta segurtasun araurik zorrotzenak bete behar dituzten artean, kanpoko herrialdeetatik inportatu ohi direnek gutxieneko baldintzak ez betetzeaz gainera gizarte-dunpina egin ere egiten baitute”.\nAldi berean sindikatuek gaztigatu dute Europan findegiak gero eta gehiago murrizteko joera eta inportazio-produktuen kopurua etenik gabe gehitu izana.\nIxtear dagoen Petroplus Europako enpresa petrolio-fintzaile independieterik handiena da, 667.000 upel fintzen ditu egunero, 2.500 langile ditu eta azken sei hilabeteotan 300 milio dolar inguru galdu. Likideziari erantzun ahal izateko 1.000 milioi dolarretako kreditoa eskatu du baina banketxeek ez diote onetsi.\nIkatza herri-dirulaguntzak dituen energia da Espainian


Historiako emakume esanguratsuak gogoan izango dituzte egunotan Berangon - Berango - Hiruka.eus\nHistoriako emakume esanguratsuak gogoan izango dituzte egunotan Berangon\nErredakzioa 2021-03-05 14:16\nHistoriako emakume esanguratsuen argazkiez bete dute Berango udalerria egunotan, martxoaren 8a dela eta. Arduradunek azaldu dutenez, helburua da herritarrak irudiok bilatzea, horiek dituzten mezuak irakurri eta gehien inspiratzen duten emakumeagaz argazki bat egitea.\nUdal-arduradunek azaldu dutenez, aurtengo martxoaren 8rako, "emakume ausart, paregabe eta aitzindariz" bete dute Berango. "Emakume horiek ez zuten beldurrik izan, sinesten zutenaren alde borrokatzeko, beren ametsak betetzeko".\nArgazkiak udalerrian sakabanatuta jartzeaz gainera, Udalak desafioa egin die herritarrei: "Emakume horiek aurkitu eta zuretzat dituzten mezuak ikus itzazu, eta gonbidatzen zaitugu gehien inspiratzen zaituen emakumearekin argazki bat egitera, eta guri bidaltzera, WhatsApp bidez, Ludotekara, 688 63 08 30 telefonoaren bidez". Ondoren, batutako argazki guztiak Berango Berdintasunak martxoaren 8rako prestatu duen Facebookeko orrira igoko dituzte.\nErronka martxoaren 14ra arte egongo da indarrean, eta, parte hartzaileen artean, hurrengo egunean, Neskato Errebeldeentzako Neska Onen ipuinak liburuaren ale batzuk zozketatuko dituzte.


SalvaVidas proiektua\tlehen laguntzak Urriaren 15 2008\t Ikusia 14740\nPrestakuntza egokiarekin, bizitza salbatzen lagun dezakezu! Heriotza baino tragikoagoa den gauza bakarra ekidin zitekeen heriotza da.\nZer da bizitza arriskuan duen hemorragia? Zauritik asko ateratzen den odola, maindirea edo arropa bustitzen duen odola. Odoljarioa gelditzeko konpresioa, presio zuzena.


Aholkularitza | Asesores BAS\nLan-istripuak eta lan-eskubideak\nBabes legal orokorra\nAholkulari bezala, ohiko kontabilitate zerbitzuak eskaintzen ditugu, baita ere, lan kontratuak, soldata-orriak, gizarte aseguruak, aholkularitza eta zerga prestazioak, enpresen eraketa eta osaera, lege aldaketen aurrean ekintzak lotzea, etab…\nGainera, ohikoak ez diren beste alor batzuetan ere esperientzia daukagu: kontsumo zuzenbidean adituak gara, enpresa elkarteen zuzenbide orientazioan eta kudeaketan, aholkularitza juridikoan mota guztietako erakundetan: ETEak, elkarteak, fundazioak administrazio publikoak… Eta hori guztia, gure bezeroen beharretara eta interesetara egokituz.\nEzagutzen al duzu gure lan taldea?\nEdozein enpresaren kontabilitatea, Kontabilitate Plan Orokorraren arabera egon behar da. Kontabilitatea egunero eramateak hurrengorako ahalbidetuko gaitu::\nGure dirua zertan ari garen gastatzen jakiteko: horrela, krisi egoeran zertan murriztu behar dugun jakingo dugu, eta oparoaldian zein inbertsio den errentagarria.\nDiru sarrerak zeintzuk diren jakiteko: zein produktu edo zerbitzu diren gure bezeroek gehien eskatzen dutenak.\nNik “torloju bat fabrikatzearen” bataz besteko kostua jakiteko: askotan, ondo ateratzen ez diren abenturatan sartzen gara, besterik gabe ez dugulako gastu egokia kontuan hartzen. Hor, onura eta galeren arteko aldea nabari da.\nEguneroko enpresa jardueretan erabaki asko hartzen dira. Baliteke horietako batzuk garrantzi handia ez edukitzea, baino askok (uste baino gehiagok) garrantzia dutela ziurtatu dezakegu. Batez ere, nire jardueraren barruan burututako ekintzek izan dezaketen eragin fiskalen inguruan jarduten ari gara.\nHori dela eta, Bas Aholkulariak eta Abokatuak hurrengoaz arduratzen gara:\nZergen arauak egoki aplikatzen (eduki eta interpretaziotan aldakorra izanez).\nNire jardueraren zerga-onurak aprobetxatu.\nZerga ereduak foru-ogasunean aurkezten.\nBehar izanez gero, baita ere honako zerbitzuak eskaintzen ditugu:\nZerga Ikuskaritzaren aurrean jarduketa.\nOgasunean eta auzitegian errekurtsoak jartzea.\nEsperientzia duten lan-sailak ditugu, gure bezeroen (autonomoen eta ETEn) lan gorabeheretan laguntzeko, uneoro erabaki egokia hartzen laguntzeko aholkularitzaren bidez. Horrela, eta adibide gisa, honako hauek aipatu ditzakegu:\nNomina eta Gizarte Segurantza\nGizarte Segurantzarekiko harremana\nIzen ematea eta enpresen kokapena\nLangileen aldaketak, altak eta bajak ematea\nKaleratzeen defentsa eta legezko erreklamazioak, soldatako erreklamazioak…\nEnpresak: ERAKETA eta MOLDAKETA\nLIBURUen elaborazioa eta legalizazioa\nSozietatearen EGUNERATZE iraunkorra ohiko lege aldaketetara\nBas Asesores Abogados C/ Segundo Izpizua, nº 37 (20.001 Donostia) asesoresbas@gmail.com I


Luis XVII.a Frantziakoa - Wikipedia, entziklopedia askea.\n1789ko ekainaren 4a -\n← Louis Joseph, Dauphin of France (en)\nVersailles, 1785eko martxoaren 27a\nParis, 1795eko ekainaren 8a (10 urte)\n2 Urte larriak: espetxeratzea, erreinaldia eta heriotza\n3 Luis XVII.aren bihotza\nLuis eta bere senideak amarekin, Marie Antoinette\nLuis Versaillesko jauregian jaio zen 1785eko maiatzaren 27an eta Luis XVI.aren eta Marie Antoinetteren bigarren semea izan zen, Maria Teresa Frantziakoa eta Luis Joseren ondoren. Yolande de Polastron, Polignaceko dukesa zena, Frantziako infanteen aña izendatu zuten eta Marie Antoinette erreginak, Agathe de Rambaud aukeratu zuen Normandiako dukea zaitzeko. 1789an, bere Luis Jose anaia zaharragoa hil zenean, Delfin egin zuten, hau da, Frantziako tronuaren oinordeko.\nAlain Decauxek horrela idatzi zuen:\n« Agatha de Rambaud izan zen ofizialki zazpi urte luzez Frantziako Delfinaren ardura hartu zuena. Jaio zenetik, printze txikiak gainean izan zuen beti eta ardura osoz, jantzi, lagundu... Maria Antonieta baino askoz ere gertuago zegoen eta Luis XVII.ak benetako amatzak hartzen zuen. »\nBere laguna Louise Elisabeth, Tourzeleko markesa, Luis XVI.a Frantziakoaren eta bere emaztea Marie Antoinetteren seme-alaben azkeneko aña izan zen.\nUrte larriak: espetxeratzea, erreinaldia eta heriotzaAldatu\n1792an, familia osoa espetxeratu zuten eta errege-erreginak, Luis eta bere arreba Maria Teresa Frantziakoa eta hauen izeba Isabel Pariseko Templeko presondegian sartu zituzten.\n1793ko urtarrilaren 21ean, Luisen aitari lepoa moztu zioten eta monarkikoek Luis XVII.a gaztetxoa izendatu zuten hurrengo errege. Absolutismoaren ikur, Katalina II.a Errusiakoak laguntza osoa eman nahi izan zion errege berriari eta Luis XVII.aren erregealdia onartzen ez zuen oro bere erreinutik kanporatuko zuela agindu zuen. Monarkikoen laguntza sutsua jaso zuen eta haien estandarteetan Vive Louis XVII irakur zitekeen.\n1793ko abuztuaren 14an, Marie Antoinette erregina ohiaren aurkako epaiketa hasi zen eta Tinville fiskalak amaren aurka deklaratzea behartu zuen Delfina. Epaimahaiaren aurrean, umeak ama eta izeba salatu behar izan zituen masturbaziora bultzatu zutelako eta sexu harremanetara behartu zutelako. Haserre, Marie Antoinettek jendaurrean zeuden emakumeei eskatu zien laguntza eta liskar galantak piztear egon ziren. Hala ere, urrian, erregina izandakoak gilotinan bukatu zituen bereak eta semeak preso jarraitu zuen baldintza penagarrienetan, Antoine Simon zapatagilearen begiradapean.\nZiurrenik, 1795eko ekainaren 8an, peritonitis larri batek hil zuen Luis txikia Templeko espetxean. Hil eta bi egunetara, haren gorpua Pariseko Santa Margarita hilerrian zegoen izenik gabeko hilobi batean ehortzi zuten beste gorpu batzuekin batera, eta hortxe galdu zen Luis XVII.aren arrastoa.\n1795ean, bere osaba zen Proventzako kondeak Luis XVIII.a izena hartu zuen beretzat, dinastiaren zenbakia errespetatuz, baina 1814ra arte ez zen errege izatera iritsiko.\nLuis XVII.aren bihotzaAldatu\nLuis XVII.aren bihotza\nPhilipe-Jean Pelletan izeneko mediku errepublikarra ari zitzaion Luis XVII.ari autopsia egiten eta, momentu historikoa zela-eta, bihotza atera eta, alkohol etilikoz beteriko pote batean sartuz, bere etxeko liburutegian ezkutatu zuen. Pelletan hil zenean, bihotza errekisatu eta Parisko Artzapezpikutzaren babesean geratu zen.\n1830ean, berriro egin zuen eztanda iraultzak eta Parisko Artzapezpikutzaren eraikina suntsituta geratu zen. Pelletanen semeak berreskuratu zuen ditxosozko potea. Luis XVII.aren bihotza hemendik hara ibili zen urtetan eta esku askotan ibili zen Karlos Borboikoarengana iritsi baino lehen. Hau, Frantziako tronurako erregenahia zen eta Frohsdorfeko gazteluan gorde zuen altxorra, Vienan.\nBigarren Mundu Gerra garaian, bere alabak Italiara eraman zuen bihotza eta, 1975ean, honen alabek Bauffremonteko dukeari eman zioten, Frantziako Memorialaren presidenteari (Urtero antolatzen dute hauek meza Luis XVI.a, Luis XVII.a eta Marie Antoinetteren ohorez. Denboraren joanean, Bauffremonteko dukeak Pariseko St. Deniseko kabildoari eman zion eta hantxe geratu zen ikusgai, norena zen argitu gabe. Münster unibertsitateko Ernst Brinkmann eta Lovaina unibertsitateko Jean Jacques Cassiman irakasleen ikerketek Marie Antoinette eta bere bi ahizpen ile batzuk aztertu zituzten eta ADNa konprobatu. Horri esker, 2000ko apirilean, erreginaren ADNa eta Templen hil zen mutiko haren bihotza lotzea lortu zuten.\n2004ko ekainaren 8an, Pariseko Saint Denis basilikan Luis XVII.ari eskainitako hiletak ospatu ziren eta haren bihotza errege kriptan gorde zuten, aita Luis XVI.a eta ama Marie Antoinetteren ondoan.\nLuisen heriotzaren inguruko misterioak faltsukeria ugari piztu zuen eta Delfin faltsu ez gutxi agertuz joan ziren. Ezagunenetakoa Karl Wilhelm Naundorff izango zen.\nKasu berezia izan zen Pierre Benoît Delfin faltsuarena, bere burua Delfina zela esan ez zuen bakarra. Argentinan bizi zen ingeniari frantsesa zen eta zurrumurru ugari zebilen haren inguruan: Templetik alde egitea lortu zuela, Calaiseko arrantzaleen artean hezi zela eta Pierre Benoîten nortasuna beretu zuela. Gerora, Buenos Airesera alde egin eta familia egin zuen han. Ez zen sekula argitu nola hil zen, baina sendagile frantses batek pozoitu ote zuen esan ohi da. Marie Antoinetterena izan zitekeen txikorda ile-hori bat eramaten omen zuen beti gordeta. Margolaria omen zen, baina 3 erretratu besterik ez zaizkio ezagutzen; Delfinaren ama, arreba eta izebarenak. Berak egindako marrazki bat ere aurkitu zen, hizkiak era barrokoan lotuz: L.C.R.F.P.B. Horrela interpretatu zituzten hizki haiek: Luis Carlos.Rey de Francia.Pierre Benoît\nLuis XVI.a Frantziakoa Frantziako erregea\nNapoleon I.a Frantziakoa\nWikimedia Commonsen badira fitxategi gehiago, gai hau dutenak: Luis XVII.a Frantziakoa


Uztaila 23, 2019\nMaiatza 8, 2019\nApirila 23, 2019\nZeraingo festak Zerain Zeraingo plaza\n14abuEgun osoaZeraingo festak(Egun osoa) Ekitaldi mota:Ekitaldi nagusiak\nAbuztuaren 13tik 17ra Zeraingo festak ospatzen dira. Hainbat ekintza antolatzen dira egunean zehar. Behean aurkituko duzue programa deskargatzeko:\nAbuztuaren 13tik 17ra Zeraingo festak ospatzen dira. Hainbat ekintza antolatzen dira egunean zehar. Behean aurkituko duzue programa deskargatzeko: Zeraingo Festak 2019 egitaraua\nabuztua 14 (Asteazkena) - 17 (Larunbata)\nAzoka Ekologikoa Zerain Zeraingo plaza\niraEgun osoaAzoka EkologikoaHilabeteko luzeerako ekitaldia (irala) Ekitaldi mota:Ekitaldi nagusiak\nZerain Dezagun Fundazioaren eta Biolurren artean antolatzen den azoka ekologikoa. Herriko produktuak saltzen diren postu bat jarri ohi da. Azokaz gain, tailerrak eta bestelako ekintzak ere antolatzen dira.\nHilabeteko luzeerako ekitaldia (irala)\nA 30 • L 29


GAITASUNAK ANTOLATU! – ITAIA\nPosted on 2020 urria 25 2020 urria 25 by ITAIA\nBi urte igaro dira jada ITAIA emakume sozialisten sarea sortu genuenetik. Emakume langileon problematika panorama politikoan lekua egitea zen gure asmoa; jasaten ditugun zapalkuntza fenomeno oro identifikatu eta hauei aurre egiteko proposamen politikoa garatzen aritu gara. Momentuko gertakari eta auzi politiko-teorikoen aurreko analisi kritikoa gure lanaren erdigunean jarri dugu, hori ulertzen baitugu proposamen eraginkorrena osatzeko beharrezko jarduna. Egoera ekonomikoak sorturiko testuinguruak eta horri aurre egiteko mahai gaineratu diren proposamenetan ikusten ditugun hutsuneek ordea, antolakuntza politikorako saltoa egiteko urgentzia markatu digute eta ondorioz, eskualdez eskualde dugun indar militantea batzeko hautua egin dugu.\nGaur egungo testuinguru ekonomikoari erreparatuta, emakume langileon zapalkuntza gainditzetik urrun, atzeraldi ekonomiko gogor baten aurrean kokatzen gara. Atzeraldi hau ezin dugu datu kuantitatiboetara mugatu, krisialdi ekonomikoak berarekin dakarren dimentsio orokorra aztertu behar baitugu: gurean, emakume langileongan izango duen eragin sozialean jarri dugu arreta.\nOsasun krisialdiak atzeraldi ekonomikoa bizkortzea eragin du eta horrekin, emakume langileon bizi baldintzak modu agerikoan kaltetu dira. Emakume langileon bizi ereduaren ezaugarri da lan-harreman prekarioena, egungo testuinguruan asko eta asko egun batetik bestera, lanik eta diru- sarrerarik gabe geratu direlarik. Egoera horrek emakumea instituzio burgesekiko dependentzia ekonomikora kondenatzen du. Modu berean, unitate familiarraren erreprodukzioak exijitzen dituen etxeko lanak oraindik ere gure gain izaten duten pisua nabaria da eta lan karga hori gero eta handiagoa izango da, krisi kapitalistan jada penagarriak diren zerbitzuetan izango den inbertsioa gero eta murritzagoa izango delako. Ezin aipatu gabe utzi tratu txarrak jasaten dituzten emakumeen egoera: konfinamenduak edo isolamendu politikek, indarkeria gauzatzeko testuinguruak errazten dituzte, emakumea inolako irtenbiderik gabe utziz eta bakardadera kondenatuz.\nDatozen urteak ilunak izango direla begi bistakoa da, eta horregatik, ITAIAtik antolakuntza politiko sozialistaren hautua egin dugu. Norabide argi batekin hartu dugu erabaki hau, jendarte komunistaren eraikuntzaren eta beraz, zapalkuntzarik gabeko gizartearen eraikuntzaren bidean, emakume langileon askapena gorpuztea. Gaurdanik programa sozialistaren baitan lan egingo dugu: guztiok bizi baldintza berak izan ditzagun borrokatuko dugu. Hori egin ahal izateko emakume langileak jasaten duen zapalkuntza zehatz bakoitza identifikatu eta horrek egitura ekonomiko kapitalistaren baitan zein funtzio betetzen duen aztertu behar dugu; modu horretara zapalkuntzari aurre egiteko bitarteko politikoak garatuz.\nITAIA emakumeon antolakunde sozialistari hasiera eman nahi diogu idatzi honen bitartez. Testuinguru ekonomiko politikoa halakoa izanik, eskualdez eskualde emakume langileon babesa antolatzeko erabakia hartu dugu. Emakume langileon emantzipazio erreala antolatzeko aukera bakarra harreman eredu sozialistaren eraikuntza izango dela argi dugu. Horregatik Euskal Herriko hainbat eta hainbat txokotan ITAIA antolakundetik klase kontzientzia garatzera begira, emakume langileon bizi baldintza eta baldintza estrategikoak hobetzera begirako borroka prozesu eta lan ideologikoa abiaraziko ditugu.\n← ENTREVISTA: GERIZPE Grupo de Defensa de Mujeres Trabajadoras de Tolosaldea


UPV/EHU-KO GIZARTE KONTSEILUAK ORDAINSARI OSAGARRIAK ESLEITU DIZKIE 1.212 IRAKASLE ETA IKERLARIRI ETA BESTE 1.718 IRAKASLEK LORTUTAKOAK FINKATU DITU | Gizarte-Kontseilua\nUPV/EHU-KO GIZARTE KONTSEILUAK ORDAINSARI OSAGARRIAK ESLEITU DIZKIE 1.212 IRAKASLE ETA IKERLARIRI ETA BESTE 1.718 IRAKASLEK LORTUTAKOAK FINKATU DITU\t8.06.16\nPosted by jmlosada in notasprensa-2016.\n• Osagarriak funtzionarioek eta lan-kontratua daukatenek eska ditzakete.\n• Osoko bilkurak, halaber, 2011ko promozioari dagokion azken Tituludunen Laneratzeari buruzko Txostenaren emaitzak ere aztertu ditu.\n• UPV/EHU-n ikasketak amaitu eta hiru urtera, tituludunen %73,5 lanean ari zen.\nUPV/EHU-ko Gizarte Kontseiluak bosgarren deialdiko B1, B2, B3, A1, A2 tarteei dagozkien eta unibertsitate-eskolako titularren berariazko ordainsari osagarri gehigarriak 1.212 irakasleri (irakasle eta ikerlariri) esleitzea onetsi du, baita aurreko deialditan beste 1.718 irakaslek lortutako tarte berdinak finkatzea ere.\nOsagarriak modu berezian eta banaka esleitzen zaizkio irakasle bakoitzari eta Eusko Jaurlaritzaren 209/2006 Dekretuan xedatutakoaren esparruan epaia behin-behinean exekutatuz Gizarte Kontseiluak 2015eko ekainean bosgarren deialdirako ezarritako terminoei jarraiki burutu da. Aipatutako deialdi horrek ordainsari osagarriak eskatu ahal izateko edo aurreko deialdietan esleitu izandakoak finkatu ahal izateko irakasleek bete beharreko epeak, modua eta betekizunak ezartzen zituen eta ordainsari osagarriak hiru mailatan sailkatzen zituen: A maila, bikaintasuna aitortzera zuzendua; B maila, kalitatea eta etengabeko hobekuntza baloratzen duena; eta C maila, Universidad del País Vasco/Euskal Herriko Unibertsitatearekiko dedikazio profesionala aitortzen duena.\n2011ko promozioko unibertsitate-tituludunen laneratzeari buruzko txostena.\nBestalde, Kontseiluaren Osoko Bilkurak Universidad del País Vasco / Euskal Herriko Unibertsitateko Gizarte Kontseiluak LANBIDErekin elkarlanean burutzen duen 2011ko promozioari dagokion Unibertsitate Tituludunen Laneratzeari buruzko Azterketaren emaitzak aztertu ditu. Txosten horretan egiaztatzen da azterketak amaitu eta hiru urte ostean, ikasleen %73,5 lanean ari zirela; hortaz, %4,1 puntu gora egin du aurreko promozioarekin alderatuta eta horietatik ia %79,6 bere titulazioarekin bat datozen lanetan ari ziren, 1.419 euroko batez besteko diru-sarrerarekin, lanaldi osorako 14 ordainsaritan.\nHauek dira azterketa horretako beste ondorio nabarmengarri batzuk:\n• Bitarteko sozialen sareak (pertsonalak, senidekoak, profesionalak) laneratzeko lehendabiziko sarbidea osatzen du (%24). Horren ostean enpresetara CVa edota auto-hautagaitzak bidaltzea dator (%17). Prentsa eta Internet erabiltzea %15era heltzen da.\n• Gehienak ETE nazionaletan aritzen dira.\n• Tituludun gehienak enpresa pribatuetan ari dira lanean (%71,8), esparru nazionalekoetan oro har (%57) eta gutxiago nazioartekoetan (%14,8). Edonola ere, sektore publikoak (enpresa publikoek + publiko-pribatuek) tituludun horien %20ri ematen die lana, osasungintzari eta hezkuntzari loturiko esparruetan bereziki.\n• Hauek dira jarduera-ildorik ohikoenak: Hezkuntza (%19), ondoren Higiezinekin loturiko Jarduerak, Informatika, I+G eta Enpresa Zerb. (%17), Industria (%16) eta Osasungintza eta Gizarte Zerbitzuak (%14).\n• Lanaren kalitateak okerrera egin du: Titulazioari loturiko enpleguak (%78,6) okerrera egin du aurreko promozioarekin alderatuta Enplegu egonkorra (%43,1) serie osoko baxuena da.\nLanaldi murriztua (%25,9).\n• Batez besteko diru-sarrera, lanaldi osorako eta 14 ordainsaritan (1.419 €), azken urteotako behera egiteko joera hautsi da, baina 2007ko amaieran elkarrizketatutako promozioaren azpitik dago, aurreko promozioarekin alderatuta %1,5 hobera egin badu ere. Lanean ari direnen %26,3k 1.500€ baino gehiagoko diru-sarrerak eskuratzen dituzte hilero; zenbateko hori bere horretan mantendu da 2010eko promozioarekin alderatuta.\n• Lanarekiko gogobetetasuna 6,95era heldu da promozio honetan (10etik), 2010eko promozioa baino zertxobait gehiago.\n• Gehienek hizkuntzak darabiltzate beren lanpostuetan: %49k euskara maiz erabiltzen du (ia %69 Sozialetan) eta %31k ingelesa (gehiago teknikoetan, esperimentaletan eta humanitateetan).\n• %69k uste du bere lana egindako ikasketekin nahiko edo oso lotuta dagoela.\n• Gaur egungo enpleguari dagokionez, proposatutako alderdietatik, pertsonen arteko harremanak eta burututako egitekoak dira baloratuenak. Soldata, lan-egonkortasuna gutxien baloratzen direnak.\n• Promozio hori krisialdi betean lizentziatu zen eta, beraz, datuek testuinguru ekonomikoaren eta lan-merkatuaren eragin nabarmena dute.\n• Lan-merkatura BPG eta unibertsitate-ikasle gazteen lan-jarduera EAEn behera egiten ari diren unean heldu dira.\n• Pertsona hauek 2011-2014 (4. hiruhilekoa) epealdian etorri dira lan-merkatura tituludun gisa eta epealdi horretan elkarrizketatutakoen enplegu-tasak 3,2 puntu behera egin du, eta langabezia-tasak 1,2 puntu gora.\n• Tituludun horien enplegu-tasa PRAk (Eustat) 25 eta 34 urte arteko unibertsitate-ikasleen kolektiborako agertzen duena baino txikiagoa da.\n• Emakumezko unibertsitate-ikasleen egoera gizonezkoena baino okerragoa da oraindik ere.\nLaneratzeari buruzko Azterketak ikasleen arteko langabezia-tasa %18koa dela ere egiaztatzen du. Enpleguaren kalitateari dagokionez, ezagutza-alorrei erreparatuta, ikasketekin loturiko enplegu-mailarik handiena Osasungintzaren esparruko ikasketak egin dituztenen artean ematen dela nabarmendu daiteke (%99) eta txikiena, berriz, alor ekonomiko-juridikoko ikasketak egin zituztenen artean (%61). Tartean, titulazio teknikoak (%91), esperimentalak (%85) eta sozialak (%73) egin zituztenak. Txostena\nUPV/EHUko Gizarte Kontseiluak, Egailan-ekin batera lehenik eta Lanbide-rekin batera geroago 1997an abiarazitako Universidad del País Vasco / Euskal Herriko Unibertsitatearen Tituludunen laneratzeari buruzko Txostenak promozio guztien egoera aztertu du, ikasketak amaitu eta hiru urtera. Proiektuaren helburua ikasleen lan-egoera eta lortutako prestakuntza-mailaren eta lanpostuaren arteko doikuntza aztertzea da, gradu ondoko ikasturtea hasi baino lehen eta amaitu eta hiru urtera, baita enpleguak inkestaren unean dituen ezaugarriak aztertzea eta ikasle egresatuek gradu ondoko prestakuntzarekiko duten gogobetetasuna edo beren igurikimenak bete ote diren ikertzea ere.\nMaster berrien ezarpena\nKontseiluak Eusko Jaurlaritzako Hezkuntza, Hizkuntza Politika eta Kultura Sailari bost master ofizial berri ezartzea (Kontu-ikuskaritza eta Goi mailako Kontabilitatea, Aktuariotza eta Finantza Zientziak, Euskal Hizkuntzalaritza eta Filologia, Meatzaritza eta International Master in Sociology of Law), beste lau aldatzea (Zahartze Osasungarria eta Bizi Kalitatea, Osasungintzako Psikologia Orokorra, Antolakuntza Industrialeko Ingeniaritza eta Derrigorrezko Bigarren Hezkuntzako eta Batxilergoko, LH eta Hizkuntzen Irakaskuntzako Irakasleen Prestakuntza) eta bi gradu (Finantzak Eta Aseguruak eta Geomatika eta Topografiako Ingeniaritza) eta hiru master kentzea (Soziologia Juridikoko Unibertsitateen artekoa, Prestazio Altuko Konputazioa eta ikasketa-plana aldatu duen Euskal Hizkuntzalaritza).\nAtal akademiko berean, Osoko Bilkurak Emuylsion Poymerization Processes ikasketa osagarriko ikastaroaren tasak ezarri eta beste biren matrikula-prezioak baliozkotu ditu (Scientific diving, 2. edizioa, Ingeniaritza Zibileko eta Meatzaritzako Atzemate Masiboko Sentsoreak).\nOsoko Bilkurak jorratutako beste gai batzuk\nGizarte Kontseiluak UPV/EHUk Itzulpengintza eta Interpretazio Zentroen eta Sailen Batzarrean (CCDUTI) parte hartzea onetsi du; Itzulpengintza eta Interpretazio titulazio ofizialak dauzkaten unibertsitateen elkartea bat da, 25 irakaskuntza-erakundeek osatzen dute eta graduko eta gradu ondoko ikasketa horiek irakasten dituzten zentroak koordinatzea du helburu, kalitaterik handieneko irakaskuntza eta ikerkuntza eta egresatuen prestakuntza profesionalaren aitortza lortzea ere.\nAzkenik, Osoko Bilkura berean, Kontseiluak UPV/EHUk eskatutako aurrekontuaren zenbait aldaketa ere onetsi ditu.


korrika kulturala – Harriketarrak Gazte Asanblada\nKategoria: korrika kulturala\n07/04/2017 10/04/2017 harriketarrak gazte asanblada\nKorrika Euskal Herriko hainbat txokotara heltzean dan moduen, euskal herritar askoren bihotzetara be helduten da. Karabien be ilusioa eta urduritasuna igertan zan giroan eta izitez, loari aurre iteko hori nahikoa izin arren, guk badaezpada itxaronaldia eroangarriagoa egiteko egitaraua prestatu gindun. Egie esan poteoa berotuten hasteko asmoagaz antolatu zan eta berandu (oso berandu) hasi arren nahiko hotza izin zan. Gitxi ginen eta ginenon artean gaixoak be aukin ginduzen. Beraz, panoramea ez zan oso itxaropentsue. Are gitxiau bertaratuen galapan iteko teknikea agerien geratu zanean. Eskerrak korrika eztala esfortsu tekniko handie eskatan dauen lasterketa bat… edo hori pentsetan gindun behintzat. Afarien ostera, tropeltsu … Irakurtzen jarraitu KORRIKA\n05/04/2017 05/04/2017 harriketarrak gazte asanblada\nAurten be KORRIKA gauez pasetan da Lemoatik. Argi dau beso zabalik itxongo dogule baina… begiek be zabalik aguanteko daurie? Hona hemen logureari aurre iteko harriketarrok planteatutako formula!! Osasunaren espezialisten esanetan hidratetea oinarrizkoa dalako, janarie gure motorra dalako ta barre itea beharrezkoa dalako… Erdu eguenean gugez batera korrikari itxoten!! Ameste jarraituteko Lemoan lorik ez!!! Irakurtzen jarraitu KORRIKA\n30/03/2017 31/03/2017 harriketarrak gazte asanblada\nGaur irratiek 20. Korrikak bere lehen pausue emongo dauela esan dau, baia Lemoak jada, horren harire, pausu handi bet emon zauen zapatuen. Onartu behar dogu prestaketa lanak eztirela errezak izin. Zalantzak, eztabaidak, moldaketak… Azken finean, bideogintzaren munduen ezagutza eskasekin eta kamararekin esperientzia gitxi aukin dauen jenteagaz abiatu ginen proiektu honetan. Egie da, igual bideoa eztala geratu gureko gindun moduen, baia saiatu izanak harrotuten gaitu eta ausardiaz esan geinke egunaren emaitza oso positiboa izin zala. Asko dire euripean dantza egitera animetan doskuezan kantak. Zapatuen guk, hori posiblea zala frogatu gindun. Belaunaldien arteko lanagaz herrie alaitasunez, dantzaz eta umorez bete gindun, beste … Irakurtzen jarraitu KORRIKA KULTURALA\n20/03/2017 20/03/2017 harriketarrak gazte asanblada\nAupa Korrikalari! Badator Korrika!! Apirilak 6ean Lemoara heldu baino lehenago gorputzek berotuten hasi gure dogu. Horretarako Korrika Kulturala eguna ospatuko dogu eta danon arteako zirkoa sortu! Martxoak 25ean, Korrikalari guztien jaia izatea da asmoa. Danon artean BIHOTZETIK AHORA LEMOATIK MUNDURA izeneko bideo bat grabauko dogu zeinetan modu parte hartzaile eta dibertigarri baten euskararen mundura hurbiltzen ari dan euskaldun barri baten istorioa kontauko dogun. Jai honetan grabatuko dana, sortu gure dan bideo osoaren zatitxo bat izango da. Zati honetan zirkoa irudikatuko dogu. Zirkoa sortzeko bakoitzak gure dauana egin ahalko dau; malabareak, monozikloak, pailasoak, magoak,… Norberak bere materiala, disfraza,…. eroatea proposatzen dogu. … Irakurtzen jarraitu KORRIKA KULTURALA


Iruñeko artxibo historiko digitala denon eskura\nGuztira, 8500 irudik osatzen dute Iruñeko historiako udaletxeko bilduma digitala. Iruñeko Udal Artxiboak fototeka publikoarentzat ireki du, eta hiriko argazkien bilduma formatu digitalean jarri du herritarren eskura. Horrela, internet sarearen bidez, hiriaren historiaren lekuko diren 8.500 irudi eskura ditugu, XIX. mendearen bigarren erdira arte atzera egiteko aukera paregabea eskainiz.\nEskubide sozialen aldeko ekimena egin du Karta Sozialak Iruñean\nErosketarako poltsa eta gurditxoei aldarrikapen afitxak erantsita, ilaran zeudela, kalean egin dute ekimena. Ez-ohiko neurri eta konfinamenduan hilabete igaro denean, oinarrizko eskubideak kolokan daudela salatu du Eskubideen Kartak. "Osasun-krisiaren aitzakiapean sistema krisi sozial eta ekonomiko bihurtzeko eta ziur aski gure oinarrizko eskubideak erasotzeko oldarkorki berrantolatzen ari dela kezkaz ikusten ari gara" gaineratu dute ohar bidez. Gaurko ekimena eredutzat hartuta, gauza bera egiteko deia egin die herritarrei Karta Sozialak "ahal duten toki eta une guztietan erakuts dezaten".\nOsasunbideak kontsulta espezializatuak eta jarduera kirurgikoa jarriko ditu martxan\nOsasun arlo publikoak, beraz, prebentzio-neurriak hartuko ditu pazienteen eta profesionalen segurtasuna bermatzeko.\n'Sabicas' flamenko gitarrista omentzeko deialdia egin dute beren heriotzaren 30. urteurrenean\nNafarroako Ijito Erakundeek, La Casa de Sabicasekin, Flamenco On Fire jaialdiarekin, En Clave Audiovisual jaialdiarekin eta beste hainbat zale eta jarraitzailerekin batera, Agustin Castellon Campos 'Sabicas' gitarrista iruindarra omentzeko deia zabaldu dute.


Gozagarri filosofalaren bila | Bizigiro | Berria\nGozagarri filosofalaren bila\nAzukrearen menpeko espezie bat da gizakia. Horren kalteak saihesteko, beste aukerak ikertzen ditu. Baina arazoa, agian, ez da azukrea, bere burua engainatzen duela baizik, eta ordezkoek horretan laguntzen diote.\n2015eko otsailak 14 - Donostia\nProbatzen duen lehen zaporea da: amaren bularreko —edo biberoiko— esnea gozoa da, eta hortik datorkio gizakiari azukrearekin duen tema. Hala uste du, behintzat, Amaia Diaz de Monasterioguren nutrizionistak. Sei hilabetez, gozotasun hura besterik ez; gero hasten dira bestelako zaporeak dastatzen. Baina, ordurako, berandu da, antza. Gustua txertatu egiten da burmuinean, eta gizakiak, modu eta neurri batean edo bestean, azukrearen junkieak dira betiko.\nBaina uste dugun bezain kaltegarria al da benetan azukrea? «Kaltegarria da», ebatzi du nutrizionistak. Azukre asko ahotik zuzenean sartzen dira odolera, digestiotik pasatu beharrik gabe. Pankreak ez du denborarik azukre horri guztiari aurre egiteko behar den intsulina sortzeko. Azukre tontorretik amildegira pasatzen gara pare bat ordutan: hipogluzemiara, alegia. Horretan gorputzeko oligoelementuak eta bitaminak xahutzen dira, nutrizionistak azaldu duenez. Azukre gailurrean, urduri eta erasokor dago gizakia; gero, amildegian, nekaturik eta metabolismoa nahastuta. Gibelari kalte egiten dio horrek.\nPertzepzio arazoa ere bada azukrearena. Jendeari galdetzen diotenean zenbat azukre hartzen duen, kafean zenbat koskor botatzen dituen zenbatzen du, eta, agian, gozo-dendako produktuak. Egiatan, ordea, askoz gehiago hartzen dute, azukre asko mozorrotuta baitago bestelako elikagaietan.\nAdibideak jarri ditu Diaz de Monasteriogurenek. Lata bateko freskagarriak sei azukre koskor ditu. Ariketa bat proposatu du: gosaltzeko zerealak hartu, eta parekatu helduentzako zerealak eta umeentzakoak. Haurrentzakoek askoz azukre gehiago dute normalean.\nZukuek ospe ona izan dute orain arte, baina azukrea bezain txarrak direla zabaltzen ari da azken boladan. «Gomendioa egunean hiru fruta ale da, bai, baina jateko!», dio Diaz de Monasteriogurenek. Ahoarekin eginiko lanari esker balia zaitezke frutak dituen zuntzaz, mineralez eta bitaminez. Zukututakoak ez du asetzen, eta askoz gehiago hartzen da. Laranja zukua hartu behar bada, laranja baten ura hartu behar da, «titarekada bat, ez baso bete zuku». Betetako edalontzi batean, gizaki batek egun osoan har dezakeen azukre guztia sartzen da.\nAzukreak, berez bai, nutrizionistak dioenez, «baina kalitatezkoak, integralak». Azukre beltza erabiltzen du berak. Halere, ez du erabat baztertuta azukre zuria; esaterako, aste honetan San Blas opilak egiteko. Baina bizkotxo bat eginez gero, beltza erabiltzen du. Irin integralak erabiltzea gomendatzen du. Freskagarriak, ahalik eta gutxien. Gozokien ordez, fruitu lehorrak. Krispetak, etxean eginak. Melaza edo eztia ere ez dira gehiegi erabili behar.\nAzukrea «mozorrotuta» daukaten produktuen kasuan, administrazioak mugak jarri beharko lituzke, nutrizionistaren ustez. «Horrek, behintzat, produktuon prezioak igoko lituzke». Izan ere, gizateriaren historian aberatsak gizen irudikatu izan badira ere, orain txiroekin lotzen da gizentasuna. «Gauza txarrenak merkeago jarri behar dituzu saltzeko; horregatik dira horren merke azukre asko eta gantz saturatuak dituzten opilak eta besteak».\nDiaz de Monasteriogunenen iritziz, oharrak jarri beharko lituzkete; batez ere, haurrentzako produktuetan. Debekua baino nahiago du heziketa, edonola ere. Eskola eta kiroldegietako makinetan, fruta eskaini. Dendetan fruta aleka saldu... «Debekurik ez, ideiak behar ditugu».\nNutrizionistek ohiturak aldatzeko ideiak eskatzen dituzten honetan, elikagaien industria gozagarri filosofalaren bila dabil: azukrearen lana egin baina haren arazoak sortuko ez dituen ordezkoa.\nHorietako bi erabiltzen ditu Tolosako (Gipuzkoa) Gorrotxategi gozogintza enpresak, turroiak azukrerik gabe egiteko. «Eremu zabal bat ikusten genuen hor», dio Gorrotxategiko zuzendaritzako Elena Juncalek: «Bere burua zaindu nahi duen jendea, azukrea hartzerik ez duena eta hartu beharko ez lukeena». Fruit-up gozagarria erabiltzen dute Gorrotxategin. Alemaniako Wild konpainiak merkaturatu zuen fruit-up delakoa, 2001. urtean. Ez da ezer berririk, beste formula baten merkatu izena besterik ez: landareetatik ateratako sakaridoak eta poliolak dira, aspaldi erabilitako sorbitola eta manitola bezalakoak.\nKonpainiaren arabera, indize gluzemiko baxua du produktuak, hau da, poliki askatzen ditu karbohidratoak gorputzean, eta diabetikoek hartzeko modukoa da. «Fruten estraktua da, naturala. Ez du berezko gusturik, eta, azukreak ez bezala, turroien osagaien gustua indartzen du», dio Juncalek.\nErosleen psikologiak paradoxak sortzen ditu, ordea, eta asko zaildu die produktuok saltzea. «Produktu osasuntsu bat edo diabetikoentzat nahi badut, botikara joango naiz; niri eman zer edo zer gozo», esan izan diete bezeroek.\nAurtengo Gabonetarako, muxika turroi bat sortu dute, modako gozagarriarekin, estebiarekin. «Haren alde egin genuen hura ere naturala delako, baina fruit-up-a baino askoz ezagunagoa. Asko kostatzen da hemen gauza berriak sartzea».\nZergatik du halako arrakasta estebiak azken boladan? Landare izena duelako, azken batean. Beste gozagarri askok laborategiko produktu izenak dituzte, baina jende askok badaki estebia landare bat dela. Horren eraginez, «naturaltzat» hartzen da. Europako Batasunean landare horren estraktua erabil daiteke, E960 gehigarria izenekoa. Estebia jarri beharrean E960 gehigarria izenarekin etiketatuz gero, «hainbes- teko arrakasta izango luke?», galdetu du Itziar Txurrukak, EHUko Farmazia eta Elikagaien Zientzien Departamenduko nutrizio eta bromatologia arloko irakasleak. Elikagaien ekoizpena, prestaketa, kontserbazioa eta banaketa aztertzen ditu bromatologia zientziak.\nAzukrearen ordezkoek «tranpa» egiteko aukera ematen dutela dio Txurrukak. Oso onak dira, esaterako, diabetesa dutenentzat, azukrearekin kontuz ibili behar dutelako. Baina halako osasun arazorik ez, eta dieta orekatua duen pertsona batek ez du zertan horietara jo. «Ezin dudanez horrenbeste azukrea jan, berdin jarraituko dut, baina beste produktu honekin. Hori esaten diogu geure buruari», dio. «Geure erantzukizuna elikagaiei uzten diegu». Alde horretatik, zuntza edo bitaminak piluletan hartzeak ere ez duela zentzurik, haren ustez: «Zure ardura da dieta orekatua egitea. Egin, eta utzi tranpak».\nAzukrea ez da arazoa\n«Azukrea, neurriz, zergatik ez?», dio Txurrukak. Dietan energiaren %50-60 karbohidratoetatik etorri beharko litzateke: ogia, zerealak, pasta, arroza... Horretatik %10ek, asko jota, beharko luke karbohidrato sinpleak izan, hau da, azukreak. «Muga hori errespetatu beharko genuke, baina ikusten dugu gehiegi hartzen ari garela».\nElikadura erakundeen aldetik neurriak hartu izan direla dio. Opil industrialak eskoletako makinetatik kentzeko egitasmoa aipatu du, eta haurren ordutegian telebistan iragarki batzuk debekatzekoa.\nTxurrukak ez du uste konponbidea tomate saltsari, jogurtei eta bestelakoei legez azukre kopurua murriztea denik. «Esango diozu lasagna egiten duen enpresa bati errezetatik azukrea kentzeko, gero haurrak izozkia jatekoak badira?». Nor da erruduna, elikagaia ala dieta? Dieta zuzendu behar dela dio, eta «zurikeria baztertu». Ez da eskatu behar txorizoari lipidoak kentzea, baizik eta txorizorik egunero ez jan.\nElikagaien inguruan modak daude. Lehen ere, ogiaren edo beste elikagaien kontrako boladak egon dira. Etorri bezala ahaztu egiten dira gero. Azukreak ez dira berez txarrak, Txurrukaren arabera; bai, ordea, neurriz eta noizbehinka jatekoak. «Ezin dira oinarrizkoak izan gure dietan; ezin ditugu egunero hartu». Elikadura orekatuaren piramidean denentzat dago tokia, baita azukreentzat eta gantzentzat ere. Baina bakoitzak bere kopurua eta maiztasuna du. Elikaduraren edo osasunaren inguruko kezkak barik, gose psikosoziologiko batek bultzatzen du gizakia produktu mirarizkoen bila ibiltzera. Amaren bularreko esnea ez bezala, errealitatea gazi-gozoa da.\nLarraineko gaiten oihartzuna\nDuela mende pasa sortu zen Lizarran larrain dantzaren koreografia. Ordutik moldaketa anitz izan ditu, orain nolabaiteko estandarizazio bat baden arren. Lizarran ez ezik, Euskal Herri osoan ere dantzatzen da gaur egun.\n«Mundu ezezaguna da xaboi burbuilena»\nXVI. mendeko saltzaile frantziar baten rolean jarrita ondu du Allachek 'Xaboi saltzailea' ikuskizuna: forma, kolore eta testura ezberdinetako xaboi punpuila eta anpuluen mundu magiko bat.\n22 langileko talde batek garbitzen ditu egunero Donostiako hiru hondartzak. Traktore batek hondar guztia bahetzen du. Goizaldean hasi, eta dena prest izaten dute herritarrak iristerako.\nEsperientzia berriak baserrian\nIgartubeiti baserrian ehuna sortzeko tailerra jarri dute martxan. Kontakizun sortzaile berrien bidez, baserria beste modu batean bizitzeko aukera izango dute hara biltzen diren bisitariek


URRATSBAT: EKINTZAILETZA SOZIALA SARIA, ARATI GALAPAN\nURRATSBAT: EKINTZAILETZA SOZIALA SARIA, ARATI GALAPAN\nBeñat García Salcedok, Arati Galapanen sustatzaileak, Galdakaoko Ostalaritza Eskolaren eskutik, 2.500 euroko saria lortu du, 2021eko ekainaren 17an, La Caixa fundazioaren gizarte-arloko Urratsbat enpresa onenarentzat, Tknikak sustatutako sariak, Euskadiko LHko Urratsbat programari esker. Programa horren helburua da Lanbide Heziketako ikasleei laguntzea, hain zuzen ere, bere Ikerketa Zentroko zuzendaria den Jon Labakak saria entregatu duena izan da.\nBeñat teknikari soziosanitarioak eta Gizarte- Eta Kirol-irakaskuntzako Eta -animazioko Goi-mailako Teknikaria, zaldi-gidari eta ekinoterapiako prestakuntza osatu du. Bere bizi-esperientzia guztia familiaren baserrian garatu du, animaliekin eta landarekin lotutako jarduerak garatuz, eta ingurune horretan profesionalki garatzea erabaki zuen, bere bizi-proiektu propioa sortuz: ARATI GALAPAN.\nEkitea beti egin nahi izan duen zerbait da, "Bulegoa" etxera hurbiltzea, zure burua izatea, lidergoa eramatea.\nArati Galapan ibilbide indibidualizatuak diseinatzen dituen enpresa bat da, zaldiarekin kontaktua izateko jarduera terapeutiko gisa, zaldiz ibiltzeko, inguruko mendietara igotzeko eta premia bereziak dituzten edo ez dituzten talde txikientzako piknika egiteko.\nZaratamon dago, eta oso ondo lotuta dago hirigune garrantzitsuekin: Bilbon, Basaurin, Galdakaon, Arrigorriagan... baina % 100eko landa-ingurunean.\nBeñat zoriontzea lortutako sariagatik, eta eskerrak ematea Tknikari eta Urratsbat proiektua dinamizatzen duten pertsonei ekintzailetzaren sari horietan parte hartzeko aukeragatik.\nHurrengo bideoan, Arati Galapan proiektua sakonago ezagutu dezakezue, eta instagram eta facebook: aratigalapan.\nArati galapan bideoa.\nEKINTAILETZA: SORTUTAKO IKASENPRESAK 2021 IKASURTEAN\n08 OTSAILA, 2021\n01 OTSAILA, 2021


Hiltzailea, ihesbiderik gabe | Berria.eus\nHiltzailea, ihesbiderik gabe\nFrantzia. Okzitaniako hilketak\nHaur palestinarren egoera eta Afganistango esku hartzea izan dira erasotzailearen arrazoiak lau judu eta hiru militar hiltzeko Poliziak esan du harrapatu ez balute atzo bertan beste hilketa bat egingo zuela\n2012-03-22 / Amagoia Mujika 0\nTolosako Sergent Vigne kaleko etxe batean inguratuta izan zuten atzo egun osoz Frantziako eliteko 300 bat poliziak: Mohamed Merah du izena hiru militar eta lau judu hiltzeagatik Frantzia osoa aztoratu duen motorzalea, 24 urteko gizona. «Ziur» daude bera dela martxoaren 11ko, 15eko eta 19ko gertaeren erruduna. Claude Gueant Barne ministroak eman dio nortasuna atzo arte ezezagun zenari. Setiatuta egon bitartean, solasean aritu da Poliziarekin, lasai eta hiztun aritu ere, eta helburuak, nahiak, pentsatzeko erak eta jarrerak atera dizkiote; beste asko bazekizkiten aurretik, Frantziako informazio zerbitzuek bazuten-eta haren fitxa. Atzo arratsalderako etsiko zuela esan zuen goizean, baina, ez, luzeago jo zuen agoniak. Senide baten bitartekaritzaren bidez saiatu ziren eguna berandu baino lehen amaitzen, baina ez zuten lortu, eta auzoko argi guztiak itzali zituzten.Gertaerak nola amaitu jakin bitartean, berriz, ez da arazorik egon interesa bizirik mantentzeko. Nicolas Sarkozyk berak ere lagundu du horretan, esan baitu gaztea harrapatu ez balute, atzo bertan jende gehiago hiltzera ateratzeko asmoa zuela. François Molins Parisko fiskalak Merahen helburuak bi polizia eta militar bat zirela gaineratu du, eta ekintza guztietan ez duela kontzientzia harrik izan; areago, damu dela jende gehiago ez hiltzeaz.Hiltzeko arrazoiakMolins fiskalak egin du publiko etxe hartan gertatutakoa, Poliziak susmagarriari ustez ateratako informazioaren laburpena: palestinarren umeen egoerak bultzatua mendekua nahi zuelako hil zituen hiru ume judu eta irakaslea; Afganistanen frantziarren esku hartzeak eraman zuen hiru militar hiltzera —ez jatorri magrebtarra zutelako—, eta Frantziak emakume musulmanen zapia debekatu izanak ere indartu zion ekintzaren arrazoia. Forsane Alizza legez kanpo dagoen talde islamistako kide gisa identifikatu da, Al-Qaedaren gertukoa. Molinsek Merahen hitzak errepikatuz, «Frantziari erasotzeko misio orokor bat onartu» zuela esan du. Etxean harrapatu aurretik Merahek Abbe Kalondo kazetariarekin hitz egiteko aukera izan du telefonoz. Lyonen, Marseillan eta Parisen atentatuak egiteko asmoa agertu dio, eta poliziek edota hiltzaileak berak soilik eman dezaketen informazio zorrotza eman diola esan du Kalondok. Barne ministroak jarri zuen atzo goizean hankaz gora bezperan emandako bertsioa, militar ohi neonazi antisemitarena: talde salafistekin izan du lotura. Tolosakoa bertakoa da, mekanikoa, ama aljeriarra du, eta hainbat bidai egina da Pakistan eta Afganistanen arteko mugara, 2010ean eta 2011n. Le Monde egunkariaren arabera, Pakistango Talibanen Mugimenduaren taldeetan izan zen, eta entrenamendua jaso ondoren, NATOren indarren kontra borrokatzen izan zen Afganistanen. Bidai batean Polizia afganiarrak kontrolatu zuen, Kandaharren, baina ez zuen atxilotu.Haren izena polizien artxiboetan bazerabilkiten arren, joan den hilabetean baimenik gabe harrapatu zuten gidatzen, eta apirilean epailearen aurrera joatekoa zen horregatik. Susmagarriak ez zuen artean arrisku itxura gehiagorik.Poliziak, ikertzaileen iturrietatik atera denez, anaiaren ordenagailuaren identifikazio zenbakiaren bidez atzeman dute; atxilotu egin dute hori ere, Ibu Ziaten hil zuen lehen militarrarekin motorra erosteko internet bidez geratu baitzen. Anaiak ere talde islamistekin harremana dutela esan dute, zehazki Irakeko jihadarekin. Poliziak astelehen arratsaldean jarri zen gaztearen arrastoan, interneten motorra salgai zegoela zioen iragarkia ikusi zuenean, eta iragarkiari kontsulta egin zitzaiola gaztearen amaren IP helbidetik. Fitxatuta zegoenez, haritik tiraka hasi ziren. Astearte arratsaldean polizia batek Tolosako Yamaha kontzesionario batean jasotako informazioa erabakigarria izan zen: motorretik GPSa nola ezabatu galdegin zion-eta gazte batek hango langileari. Armak, berriz, anaiaren autoan zituela esan, eta atera ditu handik Poliziak; lehergailuak ere bai.Bizirik ateratzea helburuBizirik ateratzea izan dute helburu, epai dezaten, eta «Frantziak mendekurik ez duelako behar», Sarkozyren hitzetan. Amaren laguntza eskatu dute horretarako, baina alferrik, esan duenez, ez daukalako harengan inolako eraginik. Ama ere atxilotu dute, badaezpada. Herenegun goizaldean, etxea setiatu berritan, sartzen saiatu ziren poliziak, baina tiroka erantzun zuten barrutik.Etxe inguruan anbulantziak egon dira eta polizien autoz josia dago eremua, zer esanik ez kazetariz, eguneko munduko albiste nagusietakoa hantxe, amaiera zuzenean emateko prest. Gueant Barne ministroak Molins fiskalaren ondoan jarraitu du kaletik ikuskizun osoa, orduz ordukoa, eta presidenteak xehetasun guztien berri izan du haien bitartez. Eraikin osoko bizilagunak ateratzen hasi ziren atzo eguerdian, hainbat orduz etxetik ez ateratzeko esan ondoren. Azkenak 19:30ean irten ziren, ingurua erabat hustuz.Etxea eskolatik hiru kilometrora dago, non 4,5 eta 7 urteko umeak hil zituen, eta 30 urteko errabinoa. Han gertatu zena jaso zuten bertako kamerek, 2005az geroztik segurtasun neurri bereziak zeuzkatelako juduen egoitzetan, baina berak soinean zeraman kamerak ere irudiak hartu ditu; hil dituen militarrenak ere bai. Kamera aurkitu dutela esan dute, baina irudien arrastorik ez.Sarkozyren egunaAtzo goizean goizetik agenda estua izan zuen Nicolas Sarkozy presidenteak. Lehenik Eliseoan juduen eta musulmanen buruzagiekin bilera egin zuen, asteartean egin bezala, ez baita utzi behar «terrorismoak» komunitate nazionala zatitu dezan: «Ez da mendekuan erori behar». Hori esan eta konturatzerako Tolosan zen, eliteko poliziekin, Barne ministroarekin eta fiskalekin. Zuzenean jakin nahi izan zuen zertan zen egoera. Eliteko poliziak kanpalekua duen lekuan izan ostean Montaubanera joan zen hiru paraxutisten hileta militarrera, eta handik Parisera, distantzian amaiera jarraitzera.Hollandek ere ahal duena egin du, hura ere presidentearen ibilbide bera eginez, baina ez oihartzun berarekin. Biktimen senideekin izan zen Montanbaun, eta batasunaren aldeko hitzak egin ditu hark ere: «Terrorismoaren kontrako borrokak etengabea eta Errepublika osoarena izan behar du, bana gaitzaketen gauzen gainetik». Parisen amaitu zuen eguna hark ere, baina ez Eliseoan.\nHiru militarren hiletan izan da Sarkozy, Montaubanen\nJerusalemen hilobiratu dituzte Tolosako lau juduak\nForsane Alizza, urtarrilean legez kanporatutako taldea\nHarian saileko albiste gehiago\nEuskalerria Irratia zoriontzeko posterra, igandean doan BERRIArekin\nUkrainako militarrek zibilak tirokatu dituzte Mariupolen


Zerbitzuak - Getxo Enpresa\nBazkide ditugun enpresek Getxo Enpresatik euren eskura jartzen ditugun zerbitzu sorta erabil dezakete, euren negozioak egunero modu errazago eta eraginkorragoan kudea ditzaten. Elkartean ematen ditugun zerbitzuak sendotzeko eta profesionalizatzeko egiten dugu lan, eta baita bazkide ditugun enpresentzako hobetzeko aukerak ekar ditzaketen proiektu berriei ekiteko ere.\nJarraian, Getxo Enpresaren barruan dauden enpresei ematen dizkiegun zerbitzuak erakutsiko ditugu:\n#GetxoEnpresaFreeWifi Sarea & APP "GERTU"\n#GetxoEnpresaFreeWifi sareari negozio txikietarako erabilera interesgarri bat erantsi diogula; hari esker, negozio horiei promozioak eta deskontuak eskaini ahal zaizkie, eta salmenta puntu fisikoetan bakarrik baliatu daitezke. GERTU da aplikazio mugikorraren izena eta, haren bidez, kontsumitzaileek...\nGure elkarteko kide diren enpresei informazioa eskainiko zaie BECen egiten diren azokei, biltzarrei edota kongresuei buruz, baita gonbidapenak horiek bisitatzeko edota erakuslearekin parte hartzeko aukera ere. Beti ere, baldintza abantailatsuetan.\nElkarteko zerbitzu-enpresekiko hitzarmenak\nGetxo Enpresak elkarteko kide diren zerbitzu-enpresekin akordioak egiteko lan egiten dugu, gure kolektiboko kide diren gainerako enpresentzat prezio edota zerbitzu baldintza hobeagoak eskaini ditzaten. Akordio horiek ez dira enpresa bakar batekin sinatzen, baizik eta gure...\nEnpresaren irudia ezagutaraztea, kokatzea eta sustatzea udalaz gaindiko mailan, turisten eta Bizkaiko hoteletan ostatu hartzen duten guztien artean\nElkarteko kide diren enpresek Gabonetako zozketarako, abenduaren 22an egiten dena, zenbakia eskuratu dezakete Loteria Los Millones administrazioan.\nBazkide publikoari eskaintza\nElkartea jarduera-azpisektore ezberdinetako kolektiboan dauden enpresekin jarriko da harremanetan, eskaintzen duten jarduera eta beste alderdi batzuk zehatz-mehatz ezagutzeko, eta, bereziki, haien premiak ezagutzeko. Enpresak elkarrizketatuko dira, eta gai hauek jorratuko dira: ibilbidea; jarduera nagusia eta...\nLantegi - Gosaria\nTalde eta bakarkako aholkularitza saioak, parte hartuko duten enpresetako langile eta titularrak hobeto eta gehiago sal dezaten.\nGure elkartea osatzen duten enpresek zerbitzu berria izan dezakete eskura, beren ospe eta irudia areagotzeko. Newsletterraren txantiloiaz ari gara, zerbitzu hori eskatzen duten enpresa bazkideek informazio-buletin digitala izan dezaten. Horri esker, enpresak zehazten duen aldizkakotasunez,...\nGetxo Enpresan partaide diren enpresentzako produktu edota zerbitzu interesgarrien hornitzaileekin egindako elkarlaneko akordioen zerrenda\nAholkularitza finantza, zerga, enpresa kudeaketa, zuzenbidea, lan-legedia, laguntzak eta diru-laguntzak, enpresa ireki/itxi eta A.P.ekin izapideak egiteko arloetan.\nEnpresentzako laguntza eta diru-laguntzen zerrenda, Getxo Enpresak bazkide dituen enpresei informazioa eman eta espedienteak bideratzen dizkienena.\nGetxo Enpresaren barruan dauden enpresen baitan curriculumak jasotzea eta enplegu eskaintzak kudeatzea.\nGetxoko enpresen lehiakortasuna hobetu ahal izateko Getxo Enpresaren prestakuntzako beharren eta planen diagnostikoa.\nGetxo Enpresak baditu zenbait publizitate euskarri, bazkide diren enpresentzako, bazkide ez direnentzako, eta erakunde publikoentzako ere bai.\nGetxo Enpresak denbora eta formari dagokionean bertako enpresa bazkideei, euren proiektuak aurkeztu ahal izan ditzaten, informazioa ematen dien udal lehiaketen zerrenda.


2019ko ekainaren 27a, osteguna | Ordua Euskal Herrian 00:30:13\nIngurumena > Landareak > Fruituak > Fruitu arbolak > Espezieak > Bestelakoak > Ahuakatea\nAhukatea. (Arg: Jakoba Errekondo)\nKantabria aldean izan naiz aspaldiko lagun batzuei bisita egiten. Gipuzkoako ekialdetik hara kliman dagoen aldeak, eta horrek landaredian duen eraginak, beti arreta pizten dit. Gipuzkoatik Bizkaira eta Kantabriara klima berotuz doa. Palmerak, garrazkiak... beste poz bat nabaritzen zaie han. Eta lagunen etxean ahuakateondoa (Persea americana) fruituz gainezka. Arbolan heldutako ahuakateak jan ditugu... Imajina ezazu gure poza. Inoiz baten batek esan izan dit: garai batean, gure herrian, jauregi batean ba omen zen ahuakateondo handi bat, eta haren fruituak sonatuak omen ziren eskualdean. Bizitzen ari garen klima aldaketa dela eta, ale batzuk aldatu beharko ditut.\nKanal honetan artxibatua: Ahuakatea\nAhuakatea kanaletik interesatuko zaizu...\nAltzoko Handiaren mitoaz, errealitateaz eta fikzioak honetan guztian izan behar lukeen lekuaz\nInteres ekonomikoekin LGTB+ kolektiboaren borroka bereganatzea leporatu dio E28 Koordinadorak EAJri\nEspainiako Gobernuak azkenik onartu du Begoña Urroz DRILek hil zuela eta ez ETAk\nGipuzkoako auzitegi eta komisaldegietako garbitzaileen greba amaitu dute akordio batera iritsi ondoren


Ski Resort kopurua 1 da Ukrainan Bukovel en. - 6. Aurkezpena Ukrainan gainerako, hiria Yaremche <> - ::::::Каталог для туриста:::::: - <<< "В - К"\nSki Resort kopurua 1 da Ukrainan Bukovel en.\nSpa Europako eta mundu mailan. Pride eta Enpresa txartela Ukraina neguan BUKOVEL hau. Neguko Holiday - guztiak erlaxatu lehen. Neguan Hori bai, denean mundu osoa elurra mantak estalita, ezer eguneroko bizitzaren zarata gogora. paisaia zoragarria, natura bidaiak, argitsua izar bat frosty gauean zerua kontenplazioa - beraz, ez duzu ikusi atseden urteko Beste ordu batean, eta are gutxiago bulegoan eserita.\nHobe oraindik, gehitu koloretsua fun oporrak lasaigarria - Neguko kirolak. konbinazio horrek - eta cheerfulness eta osasuna karga urte osoan for koktel indartsua. neguko oporretan honek deitu daiteke aktiboena, adimena eta gorputza oso erabilgarria da. bultzada eta ez bakarrik Urte berri, baina berria bizitzan ematen ahal du!\nleku bat aukeratu erlaxatu laguntzen du zure zaporea da. Eski estazioak dira bere osotasunean deskribatzen: igogailuak, ibilbideak, hotelak, jatetxeak, autoen alokairua. Supplemental informazioa jasotzeko aldez aurretik eman eta liburu gela batean hotel duzun komenigarria denbora batean lagunduko du. Interesgarria izango historiko eta geografia informazioko ikasteko aukeratutako lekua dela eta erlaxatzeko, noski, turismo instalazioak, zein zure aisialdia bisitatu daiteke ekin. Beraz, ez duzu zure prohaynuyete opor preziatu minutu bat! Karpatoak altuera batez besteko - 1200-1400 metro. Handiena Goverla 2061 metroko altuera da, Montenegro en bizkarrezurra, eta zatitzen Transcarpathian eta Ivano-Frankivsk eskualde arren. Snow estaltzeko mendi ohi du bost hilabete - Azarotik martxora. turismo azpiegitura eski garapena, biltzen dituena eskia Logias, estazioak, hotelak, jatetxeak eta gehiago.\nLviv, Transcarpathian, Ivano-Frankivsk eta Chernivtsi: mendiak daude Ukrainako lau eskualdetan dago. eskualdea ere Normalean bi zatitan banatzen da - eta Karpato eta Transcarpathia. Hala ere, Karpato eskualdearen geografia ere barne Ternopil eta Khmelnytsky eskualdea. Honen arrazoia dela eta Lviv, Ternopil eta Khmelnytsky eskualdeak dira muino pintoresko mendi gailur dela - eta Tovtry (Ternopil eta Khmelnytsky eskualde izen lokala - Medobory) aspertzeko. izanaren bitartean Tovtry alde batetik eta bestetik Karpato mendiak eta indartsua ibai exekutatzen - Dniester. Horrela, hainbat antzeko lur, ia lautadak eta ibai-sarea, zein Ameriketako lurrak Dniester osatzen du "txikiak aberria" hizkuntza, antzeko tradizioak, Elkarbanatutako historia eta etorkizuna tokiko biztanleriaren Ukrainian homogeneotasuna jartzeko inguruan ezak.\neskualdeko lur-Karpato urrunekoaren iraganean koloretako Historia han bizi Scythians, Sarma-ty, Thracians, zeltek, Goths, Alans, Avars, bulgariar eta beste hainbat nazio. Eremu horiek dira biztanle gehienak Ukrainako biztanleria XI mendean izan zen Principado Galiziako erdialdean, XII mendearen bukaeran bat Volyn Principado ekin egoera batean batu dira. Galicia-Vo-lynska egoera erdialdean XIV mendera arte iraun zuen, gero bisitatu lur hauetan Lituania, Polonia barruan, eta XVIII mendean izan ziren Errusia eta Austria artean banatuta: la Lviv modern, Transcarpathian, Ivano-Frankivsk eta Chernivtsi eskualdeen lurralde Austria Bestelako, eta Ternopil eta Khmelnytsky eskualdeen lurralde inguratzen ziren Errusian zuzentzen ditu. XX mendearen lehen erdian, bera lur horiek Txekoslovakia (Transcarpathia) artean banatzeko.\nBukovel du seleschi zoragarri Palianyts'a dago 27 km baino gutxiagora. Kalush herrian.\nostatu Prezioak eta otorduak g.Yaremche en Bukovele baino nabarmen txikiagoa zerbitzuaren maila berean: bainugelak modernoa, hozkailuak, satelite bidezko telebista duten landetxeak eroso, gustu handiz, berriak jatorrizko egurrezko altzariak gertuko ekoizten duten altzariz.\nIzateko eta Ukraina ere oso eski estazio onenak klase Europako Bukovel Get 50 bat minutu autobusez edo taxiz 20-30 minutukoa da.\nNola beren garraio lortzeko\nbere Ukrainako hiri guztiak Ivano-Frankivsk (Chernivtsi eta Uzhgorod ezik) joan behar duten berezko Garraioa.\nIrkutsk tik Bukovel (110 km) hiria Nadvirna, Yaremche Mykulychyn herria, Tatar bidez.\nEz Bukovel aparkalekua doan da


Orenburg - Wikipedia, entziklopedia askea.\nUral ibaiaren gaineko zubia, Europa eta Asia lotzen dituena. Irudi gehiago\nErrusiako oblastak Orenburg oblasta\nKhujand, Oral, Blagnac eta Orlando\nOrenburg (errusieraz: Оренбург), 1938-1957 bitartean Txkalov (errusieraz: Чкалов) deitua, Errusiako hiria da, herrialdearen mendebaldean dagoen Orenburg oblastaren hiriburua. Ural eta Sakmara ibaien bilgunean dago. 2010ean 548.331 biztanle zituen.\nOrenburg Errusiako hegoaldean dago, Moskutik 1.468 km inguru hego-ekialderantz. Kontinentearteko hiria da; Europako eta Asiako lurrak ditu, Ural ibaiaren ertz bien gainean eraikita dagoenez: hiriaren zati handiena Europako partean dago, ibaiaren iparraldeko ertzean, baina auzo bat ibaiaz haraindi dago, Asian.\nErrusiar Inperioa 1734. urtean hasi zen gotorleku-hiri bat eraikitzeko asmotan, hegoaldeko Uralen lurraldean, Orenburg izena ipinita. Hasieran, kolonia bat egin zuten Ural eta Or ibaiek bat egiten duten lekuan ("Or-ko gotorlekua" da izenaren jatorrizko esanahia); 1739. urtean izena aldatu zioten, eta Orsk izan zen izen berria. Beste Orenburg bat egiteko ahaleginak kale egin zuen 1741. urtean, eta gaur egungoaren aurrekaria 1743. urtean kokatu zuten oraingo lekuan, aurrerakada militarrerako kokagune garrantzitsu bihurtuz aurrerantzean.\nHiria Orenburg-ko kosakoen gunea izan zen; gerora, Erdialdeko Asia Errusiar Inperioaren menpe geratu zenean, merkataritza- eta garraio-gune nagusi bihurtu zen Orenburg, batez ere trenbide-sarearen ibilbideak bertan lotunea zuelako, Erdialdeko Asiako eta Siberiako bidean.\n1938-1957 urte bitartean hiriaren izena Txkalov izan zen, Valeri Txkalov proba-pilotuaren omenez.\nDatu klimatikoak (Orenburg)\n4.7 5.8 18.9 31.3 36.5 39.8 41.6 40.9 38.0 27.0 19.2 8.1 41.6\n−8.0 −7.2 −0.8 12.8 22.1 27.5 29.0 27.4 20.9 11.2 0.3 −5.9 10.78\n−11.8 −11.5 −5.2 6.9 15.2 20.6 22.3 20.3 14.0 5.9 −3.2 −9.5 5.3\n−15.5 −15.7 −9.3 1.7 8.5 13.8 15.6 13.6 7.9 1.6 −6.1 −13.1 0.3\n−43.2 −40.1 −36.8 −26.0 −5.7 −0.7 4.9 −0.9 −5.3 −19.8 −35.7 −39.2 −43.2\n↑ Orenburg Global.britannica.com\n(Ingelesez) (Errusieraz) Orenburg-ko leku interesgarriak Suvenirograd.ru\nOrenburg oblasteko udalerriak\nOrriaren azken aldaketa: 7 uztaila 2021, 16:11.


Grupo San Juan [Testua: Arrasate Zientzia Elkartea] | Mondraberri Arrasateko Ataria\nHasiera Kultura ARRASATE ZIENTZIA ELKARTEA Grupo San Juan\n2020ko uztailaren 21ean AZEk ondorengo idatzia aurkeztu zuen BAZen, eta orain argitaratzen dugu jendeak ezagutu dezan, batez ere, gugana etorri diren pertsonak ezagutu dezaten.\nIdatzi hau Grupo San Juanen proiektaturiko interbentzio urbanistikoari buruzkoa da, hau da, berau arkitektonikoki kaltetuko duena:\n“Arrasaten, 2020ko uztailaren 21an.\nOraintsu jakin dugu Arrasateko elementu arkitektoniko garrantzitsuetako baten\nosotasunaren kontra joko duen proiektu baten berri eta, honen aurrean, sinatzaileok\naurkakotasuna agertu nahi dugu. Gure ustez, behean adierazitako arrazoiak direla\nmedio, San Juan izeneko multzo arkitektonikoa bere osotasunean gorde behar da,\narrasatearren eraikitako osatzen duten oinarrizko elementurik erauzi gabe ondarearen\nparte izaten jarri dezan.\nUdal-arduradunek aipatu eta Kepa Oliden kazetariak, 2020ko ekainaren 7an,\nDebagaraiko edizioko El Diario Vasco egunkarian (24. orr.) jasotakoaren arabera,\nUdalak Alfontso X.aren plaza berritzeko asmoa du, oinezkoentzat jarriz, eta honi\nbenetan proiektu onuragarria deritzogu. Hala ere, martxan dagoen planaren arabera,\neraldaketa hau burutzeko behar-beharrezkoa da San Juan etxe-multzora sarrera\nnagusia osatzen duen arkua eraistea. Eta hau da benetan gure gaitzespena pizten\nduena, ondoren aipatuko ditugun arrazoiak direla eta.\nLehenengo, multzoaren eraikuntzaren balioa azpimarratu behar dugu, plazako sarrera nagusia botatzekotan halabeharrez osotasuna galduko bailuke. 1948an eraiki zen San Juan etxe-multzoa eta garaiko langile-eraikuntza eredu da. Kasu honetan etxebizitzen xumetasuna hauen erdigunean zabaltzen den patio ireki, lauki eta portikodunak arintzen du. Beraz, interes arkitektoniko eta urbanistiko aipagarria duen multzoa da.\nAitzitik, UCEM enpresarekin duen harreman historikoak ere bere balioa azpimarratzen du, hau izan baitzen Arrasateko industrializazioaren protagonista nagusia. Hauexek izan ziren 2016ko HAPOn etxe-multzoa babestu beharreko ondare adieraztea eragin zuten baloreak.\nBigarrenik, gizarte-balio handia duela adieraztea behar-beharrezkoa deritzogu, auzoen joan-etorri eta aisi eremua baita, eta arku nagusia eraisteak balore hau sakonki ahulduko luke. Barnealdeko peristilo edo portikodun galeriaz ari gara zehazki, atal bat ezabatuz gero meteorologiaren eraginetik babesa galdu gabe buelta osoak ematea ezinezko izango litzateke eta.\nBestalde, Udalak genero ikuspegitik “gune beltzak” diren horiek konpontzeko duen ekimena azpimarragarria iruditzen zaigun arren, uste dugu San Juan etxe-multzoa mutilatu gabe beste era bateko neurri egokiak hartzea posible dela, hala nola arkupeko argiztapena hobetuz.\nHorregatik, gure iritziz San Juan etxe-multzoaren osotasuna mantentzea eta plazako bizilagunen ongizatea udal-planak arrazoituriko onura urbanistiko eta mugikortasunekoak baino garrantzitsuagoak dira eta, beraz, udaletxeari eskatzen diogu goian aipaturiko eraisketa ez dezala burutu”.\nMarian 2020-11-13 At 09:43\nRehabilitar la plaza fomentando el comercio u otras actividades comerciales o lúdicas\nGontzal 2020-11-13 At 09:55\n“Plaza birgaitu komertzioa eta beste jarduera komertzial eta jolas-jarduerak sustatuz”